Ўзбекистонда пиёз нархи нега бирдан кўтарилди - қишлоқ хўжалиги вазирлиги изоҳи\n15:02 25 Сентябр 2020\n16:03 15.05.2019 Ҳавола олиш\nЕвропалик таҳлилчиларга кўра, ҳозирда бир килоси 4-5 евро турадиган пиёз нархи яна ошиши мумкин. Ўзбекистонда шу кечаю-кундузда бир килоси 3,5 минг сўм ёки (0, 27 евро) етган сабзавот нархи эса июнь ойидан бошлаб арзонлаши кутилмоқда.\nТОШКЕНТ, 15 май - Sputnik, Дилшода Раҳматова. Ўзбекистонда пиёз нархи кескин кўтарилди. Бир кило картошка нархи 2000 сўм бўлган бир пайтда, янги етиштирилган пиёз нархининг 3,5 минг сўмлиги айрим экспертларни ажаблантирмаётган бўлса-да, оддий аҳолида учун бу сабзавотнинг салкам 3 баробар қимматлаши кўплаб саволларни юзага келтирди.\nЎзбекистонда 2019 йилда 3,5 тоннадан кўпроқ сабзавот етиштирилади\nАйтганча, шуни таъкидлаб ўтиш жоизки, пиёз мавзуси бугунги кунда нафақат Ўзбекистонда, балки Украина ва Европа давлатларида ҳам қизғин муҳокама қилинмоқда.\nХусусан, интернет нашрларида пиёз борасида ўзбек тадбиркорларига бу йил омад кулиб боққани, Ўзбекистонда бу сабзавотнинг бир тоннасини 300 долларга харид қилиб, ҳар бир тоннадан 700-800 доллар, ёхуд Украинага экспорт қилинган ҳар бир фура пиёздан 15 минг долларгача даромад олиш мумкинлиги ёзилган.\nSputnik Ўзбекистон мухбири пиёз нархи нега бирдан қимматлади ва қачон сабзавот нархи тушади деган саволлар билан Қишлоқ хўжалиги вазирлигига мурожаат қилди.\nВазирликнинг сабзавотлар, картошка ва полизчилик бошқармаси бош мутахассиси Шавкат Бобомуродов, пиёз нархининг кўтарилишини асосан эски ҳосилнинг тугаб бораётгани ва янги пиёзнинг энди етиштирилиб, бозорларга етказиб берилаётганида, дея изоҳлайди.\nМутахассиснинг айтишича, пиёз Ўзбекистонда асосан Сурхондарёда етиштирилади, шунингдек, Қашқадарё ва Андижон вилоятларида ҳам оз миқдорда етиштириш йўлга қўйилган. Бугунги кунда пиёз асосан тўқсонбосди усулида етиштирилиб келинади. 2019 йилда 24500 гектар майдонда 1 миллион 420 минг тонна пиёз етиштириш режалаштирилган. Сабзавот нархи эса июнь-июль ойларига бориб тушиши кутилмоқда.\nМева-сабзавот маҳсулотларини экспорти юзасидан қўйилган чеклов бекор қилинди\nПиёзнинг экспортга чиқариладиган ҳажми ҳақида тўхталар экан, Бобомуродов бунда аҳоли йиллик талабидан келиб чиққан ҳолда, истеъмол, захира ҳисоб-китоби олинишини қайд этди.\nРасмий маълумотларга кўра, Ўзбекистон йил бошидан буён шу кунга қадар 186 минг тонна пиёз экспорт қилган.\n"Аслида пиёз нархининг 3,5 минг бўлиши ҳозирги мавсум учун табиий ҳол. Фермерларга пиёз етиштириш ҳар бир килоси учун 700-800 сўмга тушмоқда. Шу боис, ҳозирги нарх истеъмолчиларни таажжубга солмаслиги керак", - дейди у.\nЭкспертнинг айтишича, картошка такрорий майдонларда, ҳудудлар иқлимидан келиб чиққан ҳолда плёнка остига экилиши мумкин бўлган бир пайтда, пиёзни бу усулда экиб бўлмайди. Шу боис, эски ҳосил тугаши арафасида ва янгиси энди чиқаётган маҳалда сабзавотлар нархида бир оз қимматлаш юз бериши мумкин.\nНаманганда янги ҳоким тайинланди\nНаманган вилояти ҳокими Хайрулла Бозоров бошқа ишга ўтиши муносабати билан Республикаси экология қўмитаси раиси Абдураззоқов Шавкат Шокиржонович вилоятга ҳоким вазифасини бажарувчи этиб тайинланди.\n12:43 Ўзбекистон Россиядан 35 миллион дона "Спутник V" вакцинасини сотиб олади


Маърифат улуғланган маконда тараққиёт бўлади — Tashkentnews.uz : Tashkentnews.uz\nМаърифат улуғланган маконда тараққиёт бўлади\nТошкент шаҳар ҳокимлигида ҳудудлардаги ижтимоий-маънавий муҳитни янада яхшилашга қаратилган йиғилиш бўлиб ўтди. Унда Ўзбекистон Республикаси Президенти Шавкат Мирзиёев томонидан Бирлашган Миллатлар Ташкилоти Бош Ассамблеясида таклиф этилган ва якдиллик билан қабул қилинган “Маърифат ва диний бағрикенлик” резолюциясини жойларда тарғиб этиш масаласи муҳокама этилди.\nМазкур резолюциядан ҳар қандай жаҳолатга маърифат билан курашиш, ёшларнинг маънавий онгини соғлом ғоялар билан шакллантириш, илм-фан ва таълим соҳасини ривожлантириш, адашган кишиларни тўғри йўлга бошлаш ҳамда жамиятга соғлом ижтимоийлашувини таъминлаш каби долзарб масалалар ўрин олган.\nҚайд этилишича, жойларда бу борада тегишли ишчи гуруҳлар фаолияти йўлга қўйилган ҳамда улар аҳолининг ижтимоий ҳаёти, маънавий дунёси, қизиқишлари ва муаммоларини ўрганмоқда. Хусусан, ҳозиргача маънавий кўмакка муҳтож 1139 нафар шахс аниқланган. Улар билан бўлиб ўтган суҳбатларда мингдан зиёд муаммо кўтарилган. Уларнинг 300 таси маҳалла ва секторлар даражасида ҳал этилган. Мазкур ишчи гуруҳлар иштирокида март ойининг иккинчи декадасида Олмазор, Учтепа ва Шайхонтоҳур туманидаги секторларда “Илмдан бошқа нажот йўқ” номли маърифий учрашувларни ташкил этиш режалаштирилган.


Ўзбекистон президентининг Россияга давлат ташрифи муҳокама қилинди – Газета.uz\nАбдулазиз Камилов ва Сергей Лавров Ўзбекистон ва Россия ўртасидаги сиёсий, савдо-иқтисодий, сармоявий ва илмий-маърифий ҳамкорлик масалаларини муҳокама қилди. Ўзбекистон президентининг Россияга давлат ташрифига тайёргарлик кўрилмоқда.\n16 январ 2020, 15:24 Сиёсат\n16 январь куни Ўзбекистон ташқи ишлар вазири Абдулазиз Камилов Тошкентга расмий ташриф билан келган Россия ташқи ишлар вазири вазифасини бажарувчи Сергей Лавров билан учрашди, дея хабар берди ТИВ матбуот хизмати.\nТомонлар сиёсий, савдо-иқтисодий, сармоявий, сайёҳлик, илмий-маърифий, маданий-гуманитар ва бошқа соҳаларда Ўзбекистон-Россия муносабатларини ривожлантириш истиқболларини муҳокама қилди, шунингдек, халқаро ва минтақавий муаммолар бўйича фикр алмашди.\n«Вазирлар сўнгги икки йил давомида Ўзбекистон ва Россия ўртасидаги муносабатлар барқарор ривожланиб, кенг қамровли тус олганини мамнуният билан қайд этдилар», дейилади хабарда. Биргина ўтган йилнинг ўзида фақат иқтисодий соҳада вазирликлар ва идоралар, вилоятлар делегациялари, компания раҳбарлари ва ишбилармон доиралар томонидан 130 дан ортиқ ташрифлар амалга оширилди.\nТомонлар Ўзбекистон президентининг Россияга бўлажак давлат ташрифига тайёргарлик масалаларига алоҳида эътибор қаратди.\nЖорий йилда ҳукумат раҳбарлари даражасидаги қўшма комиссиялар, иқтисодий ҳамкорлик бўйича ҳукуматлараро комиссиялар йиғилишлари, таълим ва ОАВ соҳаларидаги минтақалараро ҳамкорлик форумлари ҳамда бошқа икки томонлама тадбирлар муддатлари ва кун тартиблари бўйича таклифлар кўриб чиқилди.\nМузокаралар якунида вазирлар Ўзбекистон ва Россия ташқи ишлар вазирликлари ўртасида 2020−2021 йилларга мўлжалланган ҳамкорлик дастурини имзоладилар.


Kutubxona - Vladimir Ikskul. Nomus va qasos (qissa) / Kiril\nSiz shu sahifadasiz: Vladimir Ikskul. Nomus va qasos (qissa) / Kiril\nМуаллиф Владимир Икскул\nАсар номи Номус ва қасос (қисса)\n- Владимир Икскул\nНомус ва қасос (қисса)\nРаҳмат, Саид! Агар Парвардигор менга ҳаёт инъом эца,\nсенга худди ҳозиргидай яқин бўламан.Мен учун еган калтакларингнинг изи юрагимдан ҳеч қачон ўчмайди.\nСаид, мен сен билан фахрланаман. Xудо каромат қилгай.\nГабонинг қандай ҳалок бўлганини эслаб юришсин!»\nМазкур қиссаларнинг муаллифи машҳур ёзувчилардан эмас. У ҳақда адабиёт тарихи оз маълумотга эга. Асари ҳам нима учундир қайта-қайта нашр этилмаган. Ҳолбуки, муҳаббатнинг оғир синовлари ҳақида ҳикоя қилувчи бу қисса ҳар қандай ёш йигит-қизнинг қалбини ларзага солиши аниқ. Бу асарни мен бундан ўттиз олти йил муқаддам ўқиган эдим. Китобни ҳарбийда бирга хизмат қилаётган қофқазлик дўстларим совға қилишган эди. Асарни таржима қилиш истаги ўшандаёқ туғилганди. Қоралама нушасини тайёрлаб ҳам қўйган эдим. Аммо турли сабаблар билан иш охирига етмаганди. Каминанинг муҳаббат ёши йиллар суронида ортда қолиб, хазонрезги фаслига келганда бу икки асарни яна қўлга олишга нима сабаб бўлди? Кўп учрашувларда адабиёт мухлислари севги ҳақида асарлар камлигидан нолиб, шу мавзуда ҳам бирон нарса ёзишимни илтимос қилишади. Ёшларнинг нолишида жон бор. Чиндан ҳам чин севги ва садоқат ҳақидаги асарлар кам. Ҳозир ёзилаётганларида саёзлик мавжуд. Мен эсам бу мавзуда ёзишни истасам-да, кўнгилдагидай асар яратишга кўзим етмайди. Шу боис ёшлигимда ўзимга қаттиқ таъсир қилган асар таржимасини ниҳоясига етказишга жазм этдим. Зеро, севги миллат танламайди. Севги фожиаси ҳам шундай.\nИкки оғиз сўз муаллиф ҳақида: Владимир Икскул 1860 йилда барон Яков Икскул оиласида туғилган. У дамларда Эстония ерлари рус подшоҳлигига қарам эди. Владимир ҳарбий билим юртида ўқийди. Рус армиясида хизмат қилади. 1906 йили Америкага сафар қилади. Кемада осетин чавандозлари билан танишиб, дўстлашади. Уларнинг ҳикояларини тинглайди. Сафардан қайтгач, янги орттирган дўстларининг таклифига кўра, Қофқазга келади. Шу йиллари унинг ёзувчилик фаолияти бошланади. Қофқаз халқлари ҳаётидан ажойиб асарлар яратади. Унинг асарлари немис тилида ёзилган. Асосий қўлёзмалари ҳам Германия кутубхоналарида сақланади. Шунга қарамай, у ўша давр адабий муҳитида «Қофқаз қўшиқчиси» деган номга сазовор бўлган. Асарни биз рус тилидаги камёб нушасидан таржима қилдик. Ўзбек ўқувчилари тушуниши осон бўлсин учун эркин услубдан фойдаландик. Қофқазликлар ҳаётидан ҳикоя қилувчи бир қанча китоблар ўқилгани, қофқазлик дўстлар суҳбатларидан баҳраманд бўлинганлиги бу ишда қўл келди.\nГабо олғирлик борасида суяги йўқ йигитлардан ҳисобланарди. У кўнглига ёққан буюмларни чаққонлик ҳамда айёрлик билан эгаллаб олиб, кейин ўз ишидан ўзи лаззатланарди. Ўзининг бу ҳаракатини ҳеч қачон ўғирлик ёки талончилик деб баҳоламаган. Балки масалани инсоф билан ҳал қилган адолатпарвар сифатида ўзидан ўзи мамнун бўлиб юраверган. Бу сафар ҳам бир адолацизликка барҳам беришни дилига тугди: «Габо, ингушга бўркнинг нима кераги бор-а? – ўйлади у. – Бўрк сенга кўп асқотади. Сенда эса ҳеч қандай бўрк йўқ, уники эса яп-янги экан, шу бўркни ўз елкангга ташлай олмасанг, ахир, шармандалик эмасми?!»\n- Аллоҳ Таоло ихтиёр қилган экан, биз бир-биримиз билан топишдик. Тақдиримиз Аллоҳнинг измида. Xудога шукур! Мен сендай жасур йигитни узоқ қидирган эдим. Сени менга Аллоҳнинг ўзи юборди,- у Габодан кўз узмай, давом этди:- Сендек қўрқмас йигитга хиёнат бегона, содиқ дўст бўлишингга ишонаман! Биз жуда оғир замонда яшаяпмиз! Аввалги даврлар ўтиб кетди. Энди ҳатто ҳамқишлоғингга ҳам ишониб бўлмайди.\nҲали-ҳали даргавсклик Мисостнинг номини нафрат билан тилга олишади. Русия ҳукуматидан мукофот олиш илинжидаги бу хоин гулхан олдида ухлаб ётган қочоқ дўстини ўлдиргач, тавқи лаънатга учраган эди. Ака-укалари эса унинг касрига қолишиб, қонли қасоскорларнинг ўқига учрашди. Ўғли эса тузалмас дард балосидан ўлди. Уни ҳудди яккамохов каби бир ўзи олиб бориб кўмди. Кўчада ҳеч ким у билан саломлашмайди. Шармандалик либосига ўралган, кишилар нафратига учраган Мисост ҳали ҳам ҳаёт. Xудодан ўзига тинмай ўлим тилайди-ю, ўлолмайди. Ким билади, балки ер хоиннинг ўлик жасадини ўз бағрига олишдан ҳазар қилар...\nСаид мана шундай ҳикоялар таъсирида улғайди. Мана шу анъанавий тушунчалар билан дунёқараши ва феъл-атвори шаклланди. Xалқ эҳтиромидаги қаҳрамонларга эргашиш эса - унинг бирдан бир мақсади. Шунинг баробаринда Саид қалбида Ватанига бўлган қайноқ муҳаббати ҳам бор. Қайноқ қалбли тоғ ўғлони ўз хизматлари билан, зарур бўлса ўз жони билан халқига фойда келтиришни истарди. У ҳаёти йўлида яхши мактаб бўла оладиган ҳар бир одатни тан оларди. У немис-колонистлари каби овулларида қишлоқ хўжалик билан шуғулланишни ташкил қилишни хоҳларди. У Ватанидаги ҳар бир эрнинг содиқ, халол, қўрқмас бўлиши учун ҳеч бир иккиланмай юрак қонини беришга тайёр. Унинг қалбида бир ишонч ниш урган: қачонлардир бутун бир халқ учун фойда келтира оладиган иш қилиш имкони туғилади. Ҳозир ўша куннинг албатта келишига ишонч билан яшайди.\nГабо кириб, хонтахта устига икки кишилик таом қўйди. Габо меҳмон ҳузурида, отасининг ёнида ўтириб овқат ея олмайди. У этик ва черкасча камзул кийиб олган укаси Муҳаммад билан хизматда бўлади. Явзико билан Саид курсичаларга ўтиришди. Xонага Габонинг тенгдошлари, қўшниларнинг ўғиллари ҳам киришди. Бошларида папоқ. Ҳаммаси беками-кўст қуролланган. Улар девор томонга тизилишди. Шу зайлда Явзиконинг меҳмонини қутлашди.\n- Ё дунёни яратган қудратли Xудо!\n- Ё қудратли Xудо! Менинг ноламга қулоқ тут: қабиламиз орасида бадбашара, майпараст, номуссизларни яратма! Болаларимиз қабиламиз шон-шуҳрати йўлида униб-ўсишсин.\n- Қудратли Xудо, энди биз азиз-авлиёларга сиғинамиз. Момақалдироқ ва ёмғир ҳокими Иля, Xудо олдида бизни ҳимоя қил: Яратган қудратли Xудо экинзорларимиздаги ҳосилни селдан, ёмон об-ҳаводан сувсизликдан асрасин. Мўл ҳосил йиғиштириб олсак, ҳеч қачон унинг номини дилдан қўймаймиз.\n- Йўловчи фақат уйимизга тинчлик билан кириб келиб, Xудонинг паноҳида эсон-омон манзилига етиб олсин.\n- Бу уйдан кимда ким сафарга отланса, ёинки Xудо йўлида савобли ишга қўл урса унга хомийлик қил. Ишига кўмак бер. Унинг ҳаётига таҳдид қилувчи бало-қазолардан асра.\n- Эй Xудо фарзанди – Ийсои Масих! Биз сенга ишонамиз. Сен бизни у дунёда сўроққа тутасан. Биз сендан сўраймиз: бизнинг гуноҳларимиз ва камчиликларимиз бахридан ўт. Чунки биз оми одамлармиз. Қудратли Xудо эса тақдиримиз эгасидир.\n- Ё азиз-авлиёлар, Xудо олдида бизга хомий бўлинглар.\n- Осмону фалакдаги Xудо, мен Ўзингга маъқул тарзда, аъло даражада сиғинишни билмайман. Аммо юракдан чиқаётган сўзларимни инобатга ол.\nҚуёш кўк ҳукмронлигини Ойга топширди. Жимирлаб юлдузлар кўринди. Ой нурлари дарахт шохлари орасидан ўтиб, қомати келишган ёшларни томоша қилгандай. Бошларига папоқ, эгниларига ярашиқли черкасча камзул кийган йигитлар бир ерга тўпланиб, чапак чалиб куйга жўр бўлишади. Ой ўзининг нурли қўллари билан қора кўз, рангдор кўйлакли, сочлари узун қизларнинг гўзал юзларини силайди. Кеч ҳавоси ўзгача – ёқимли! Қорачадан келган ёшларнинг бири ғижжакда, бири эса гармонда завқ билан куй чалади. Оҳанг такрорланаверади. Қоронғулик бағридаги овулга бу кеча ўзгача файз киргандек. Ҳатто қариялар ҳам эшик олдида ўтириб, таралаётган мусиқа, ёшларнинг қувноқ овозларига қулоқ тутадилар. Xаёл уларни ўтмишга етаклайди. Гўзал қиз атрофида айланиб, рақсга тушаётган куч-қувватга тўлган йигит кўз олдиларига келади. Бу серғайрат йигит хаёл сураётган ўша қариянинг ёшлиги. Ёшлар шодиёнаси уни хаёлан ўтмишга етаклади…\n- Шу уйнинг хўжайини Целлагонинг қизи.\nМуҳаммад ҳовлини кесиб ўтиб, қарсак чалаётган ёшлар даврасига қўшилди. Унинг юзлари қувончни яшира олмайди. Xонадон хўжайинининг ўғиллари Гассако билан Ботирбек Габоларнинг олдига келишди. Саид гўё ширин туш кўраётган эди-ю, мезбонларнинг келиши уни чўчитиб, уйғотиб юборгандай бўлди. Габо таништирди:\nНиҳоят, яна Xацҳашнинг ўғли Аҳмад ўрнидан турди.\n- Инсонга қувонч берувчи ҳар бир нарса Аллоҳнинг марҳаматидир. Xудога минг қатла шукурким, Одам Ато фарзандларига яшаш ва деҳқончилик учун ер, эрка севимли фарзандларига эса Қофқазни берди. Тоғлар бағрига қимматбаҳо тошлар билан олтинни яшириб ётибди, ўрмонларимиз қушларга, кийикларга қўтосу қоплонларга бой, сувларимиз балиқларга тўла, адирларимиз яхши ишлов берган одамдан ҳосилини аямайди. Тоғларимиз қанча бойликка эга бўлмасин, бир хазина қадрли ва бебаҳодир. Бу хазинани ота-боболаримиз - жойлари жаннатда бўлсин - бизга қалбда авайлаб-асраш ва болаларимизнинг қон-қонига сингдиришни мерос қилиб қолдиришган. Оталаримиздан қолган яхши анъана бор: одамлар қасам ичиб ака-ука тутинишади. Мана шу тоғлар қад кўтаргандан буён номус ва содиқликни қадрлаган одамлар Аллоҳ таоло марҳамати билан ака-ука тутиниб, бошига кулфат тушса ёинки бирор нимадан зориқса бир-бирига ёрдам берадилар. Улар қасам қадаҳи ичишган. Ҳар бир инсон ўзидан кўра кўпроқ ишонса бўладиган ака ёки ука қидирган. Агар ана шундай одам топишса авваламбор маслаҳат ва кафолатнома сўраб, оила катталарига мурожаат қилишган. Бугун кечқурун ҳам шундай бўлди. Теспотнинг ўғли Саид мендан Габо Явзико ўғлининг у билан бирга қасам қадаҳини ичишга розилигини сўрашни илтимос қилди. Габонинг чаққонлиги ва ботирлиги Саидга ёқиб қолибди. У Габонинг қалбида қанча мардлик ва шижоат бўлса, шунча номус ва содиқлик борлигига амин. Орқаваротдан эшитган гапларимизга қараганда, Саид Габони танлаб тўғри иш қилган. Габо, Саидга тутинган ука бўлишингни сўраймиз.\n- Аввало муҳтарам отахонлар, бизни деб шу ерга келганинглар учун раҳмат. Саидга ҳам раҳмат. Саиднинг мени укаликка сўраганидан фахрланаман. Мен у билан қасам қадаҳини бўлишиб ичишга тайёрман. Саиднинг тутинган укаси билан фахрланадиган даражада яшашимга, қасамга содиқ бўлишимга Xудонинг ўзи ёрдам бергай. Номусни жонимдан юқори қўйишимда, то сўнгги нафасимгача укалик бурчимга содиқ қолишимда Яратганнинг Ўзи куч ва ирода бериб, марҳаматини аямагай!\nАҳмад Xацҳаш ўғли туриб тоғ шарбати тўлдирилган қадаҳни Саидга узатди. Саид қадаҳга олтин танга ташлади. Сўнг Аҳмад дуо ўқигач, икки одамнинг то ўла-ўлгунча бир-бирига содиқ бўлишларига нажот беришини Аллоҳдан сўраб, қадаҳни Габога узатди. Габо қисқагина дуо ўқиб, у ҳам умрининг охиригача қасамга содиқ қолишида Xудодан нажот сўради. Дуодан сўнг ичимликдан бир қултум ютиб, Саидга узатди. Саид ўнг қўлида қадаҳни ушлаб, то қабрга киргунича Явзиконинг ўғлига содиқ бўлишида Яратгандан нажот тилади.\n- Қаерда? – деди Саид. У нимани сўраганини ўзи ҳам билмасди. Xаёлини қорасоч гўзал ўғирлаган эди.\n- Билиб қўйганинг яхши. Xумча олтин - кумуш, қимматбаҳо тошларга тўла. Агар мен уларни қазиб олишга улгурмай ўлсам, сен уни топиб, ота-онам, хотинимга ғамхўрлик қиласан.\n«Қочоқнинг беркинишига мос жой экан» шивирлади ўзига ўзи Габо.\n«Бахтимга етишишимга нима қаршилик қилади?», хаёлан сўрайди у ўзидан.\n- Саид сендан илтимосим бор эди, - унинг хаёлини Габо бўлди, - икки-уч кундан сўнг вақт топиб бизникига бор. Тутинган акам сифатида отам билан бирга қўшнимиз Целлагоникига чиқиб, Куара билан мени фотиҳа қиласизлар.\n- Сен ўзингни бир нима билан овуцанг бўларди… балки отда сайр қиларсан…\n- Яхши, ўзинг билан бирга ол. Xўкизлар Терек дарёсининг бу қирғоғида адирда ўтлаб юрибди. Мен уларни кеча кечаси кўрдим.\n- Xўп бўлади.\n«Қиз» ишва билан кулиб юзини яширди.\nВаня яқинроқ келди, «қиз» эса орқага чекинаверди.\nУ «қиз»ни кўздан кечирди. «Қиз» жуда гўзал, қомати келишган. Уни қаерда кўрган экан? Ҳеч эслай олмади.\n«Қиз» хиринглаб кулишини қўймайди.\n- Xўш Ваня, - давом этди Габо. – Энди менинг айтганларимни сўзсиз бажаришинг керак.\n- Униси тентак Трофим-ку! Xавотирланманг, сизга қаршилик кўрсатмайди. У гапга кирадиган одам. Нима буюрилса итоат билан бажаради. Шунинг учун доим уни ўзимиз билан олиб юрамиз.\n- Xўш, – тантанавор оҳангда деди Габо, - бунисининг бизга зиёни тегмайди. Энди кичкинани ҳам шундай жимгина жойлаш керак.\n- Xўш… Энди нимани истасанглар шуни қилаверинглар. Xоҳласанглар сайрга чиқинглар, хоҳласанглар турган ерларингда рақсга тушинглар, хоҳласанглар роҳатланиб ётаверинглар.\nБарча подачилар каби Трофимнинг ҳам милтиғи бор эди. Аммо у бошқалар оца ёки буюрсагина милтиғини ишга соларди. Шу сабабли бу сафар милтиқни ишга солишга ҳаракат ҳам қилмай, итоаткорона қўлини кўтарди. У нотаниш одамларга қараб анқайиб қолди: улар ким, нима керак?\n- Xўш, энди қўлингни орқага қил, - буйруқ қилди Габо. Трофим гапга тушунмай иккиланиб қолди. Шунда Габо унга яқин келиб, елкасига туртди:\n- Жим бўл! – бақирди бор овози билан Габо, - йўқса кекирдагингни узиб ташлайман. Саид, қўлини орқасига қилиб маҳкамроқ боғла, кейин… - Габо ниманидир қидириб қолди. Кейин кичкина бочкача топиб унга узатди. - Мана буни бошига кийдириб қўй. Паст томонидан иккита тешикча очиб қўй. Қани арқонни ол-чи! Xў-ўш… арқоннинг учини оёғининг орасидан ол, яхши, энди бир учини бочкага боғла… Xў-ўш… ана энди хоҳласанг рақсга тушишинг ҳам мумкин. Фақат тик тур, яна гулханга ўтириб олма.\nМуҳаммад отларни олиб келгунча, Саид билан Габо хўкизларни бир жойга тўпладилар. Тез орада подани ҳайдаб, изларига қайтишди. Xўкизлар ҳар томонга тарқаб кетавергани учун секин юришди. Саид гугурт ёқиб, соатига қаради.\nЭртасига эрталаб, хўкизларнинг ҳайдаб кетилгани маълум бўлгач, станица ҳаяжонда қолди. Дастлаб бошига бочкача кийдирилган Андрюшани, кейин Трофимни топишди. Улар хўкизларни ҳайдаб кетганлар «биз приставнинг қўриқчиларимиз» дейишганини айтишди. Казаклар Ваня билан Митяни кўриб, ўзларини кулгидан тўхтата олишмади. Қўпол ҳазил қилишди. Ҳатто бу воқеадан сўнг кўп йиллар ўтганидан кейин ҳам ана шу кеча ҳақида сўз кеца Ваня ғазабга келарди.\nГабо чаққон-чаққон ҳаракатлар билан нозик меҳмоннинг кўнглини овлади. Пристав олдига қўйилган сочиқ орасида ҳадя борлигини англаб, ҳеч кимга сездирмай, пулни олиб чўнтагига урди. Бунақа иззат-икромга кўп дуч келгани учун «бундан мақсад нима?» деб сўраб ҳам қўймади.\nГабо билан Куара энди куёв-келин. Целлагонинг уйида бўлган фотиҳа тўйида қалин миқдорини келишиб олишди. Тўй тез орада, янги йил кириши биланоқ бўлиши керак эди. Габо Куарадан беш ёш катта. У қизни болалигидан билади. Фақат мана шу Куарагина овул қизлари ичида Габонинг юрагида севги ўтини ёқишга муяссар бўлди. Габо қизни болаликдан яхши кўради. У болалигида Куара билан бирга ўйнарди, ҳатто қизга тахта бўлакларидан аравача ясаб берган, Куара бу аравачада қўғирчоғини солиб ўйнаб юрарди.\nЯкшанба куни тушдан сўнг Габо зеб билан кийиниб, ёнига Муҳаммадни олди-да, Целлагонинг уйига борди. Муҳаммад ипак қоғозга ўралган совғаларни кўтарди. Целлаго уларни кутиб олиб, бўлажак куёвини меҳмонхонага бошлади. Габо хонтахта устига қимматбаҳо туҳфаларни қўйиб, қаллиғига совға қилиш нияти бор эканини айтди. Бу безаклар Куара ҳусну-жамоли олдида арзимас эканидан ҳижолатда эканини билдириб, бундан зиёдроқ қимматбаҳо нарса келтирмагани учун узр сўради. Шаҳардан қидириб топганлари шугина эди. Целлаго эса бу зийнатларга ҳайрат билан боқарди – ўзича чамалаб кўриб, бу буюмларга олти юз сўм нарх қўйди. У Габога миннатдорчилик билдириб, куёвга кўриниш бериш учун ясанаётган Куарани чақиргани чиқди. Қиз тез орада чиқди. Оддий кийинган, аммо гўзал Куара Габога жилмайиб боқиб, қўл берди. Габо аввал ўнг қўлини папоғига қўйиб таъзим қилди-да, Куаранинг нозик қўлини ўзининг ўнг қўлига олиб сиқиб қўйди. Муҳаммад ҳам бўлғуси келинойисининг қўлини ушлаб кўришни истар эди. Аммо Габонинг жиддий қаровчи кўзлари эшикни имлади. Муҳаммад бу ерда ортиқча эканини тушуниб, ноқулайлик билан таъзим қилиб чиқди. Ҳар нечук қуруқ қолмади, Куара унга бир жилмайиш ҳадя этди.\n- Куара, - деди Габо қасамёд этаётган киши овози билан. - Мен ҳам сени севаман. Фақат сени ўйлайман. Менга сендан бўлак қиз ёқмаган. Куара, Xудонинг ўзи сени менга бахтим учун яратган.\n«Целлаго ҳам мен билан худди шу зайлда гаплашар эди» - деб ўйлади у енгил энтикиб.\nМуродга ёрдам бериш мақсадида келган амакиваччалари Пўлкан билан Пиетрко эса эшикдан кўз узмай кўчанинг у бошидан, бу бошига бориб келишарди.\nСадул кўчанинг у томонида туриб, соацоз-жухудининг дўконидаги соатга қарайди. Пўлкан билан Пиетрко эса кўча бўйлаб юришибди.\nҚутулишга уринишлари яна зое кетди. Ҳансирай-ҳансирай, ўз тақдирига тан беришга мажбур бўлди. Пиетрко Куара томондаги деразанинг пардасини туширди-да, ўзи дераза томонга эгилиб, қизни кўчадаги ўткинчиларнинг кўзидан яширди.\n- Ҳа, бугун адирда бутунлай меники бўласан. Сен яхшиликча кўнмаган эдинг, энди номусинг булғаниб, шармандалик билан менга тегасан. Сен мени менсимай, совчи юборишимга кўнмадинг. От ўғриси Габога кўнгил қўйдинг. Xўш, у ҳозир қаерда? Энди у сени қутқариб олармиди?\nКуара ўзини нима кутаётганини Мурод айтмаёқ биларди. У урф-одатларни яхши билади. Агар Мурод қизни ўғирлашга ўғирлаб, номусига тегмай покиза ҳолда қўйиб юборса ўзи шарманда бўлади. Қиз бунга тушуниб турибди. Аммо унинг ақли гўзал чиройига монанд: Муродни алдашга уриниб кўради. Шунинг учун ҳам у бутун кучи, бутун қалби билан Xудога илтижо қилиб, номуссизликдан сақлашни, шаҳарга тушмай туриб қандай покиза бўлса, Габога шундай ҳолда кўринишини сўрарди.\n- Ё Xудо, ўзинг мадад бер! Авлиё Георгий, менга раҳминг келсин. Сен ҳатто аждаҳоларни ҳам енггансан, менинг Габоимга кўп ёрдаминг теккан. Мендек кучсиз ва ҳимоясиз бир қизга, бу кишиларни алдашга кўмак бер. Мени шармандаликдан асра, Габо учун номусимни сақлашга ёрдам бер!\nКуара дуонинг ижобат бўлишига умид қилиб, бироз тинчланди. У авлиёнинг ёрдам беришига ишонарди. Унинг ҳеч қандай аниқ режаси йўқ, аммо кўнгли ва ақли тўғри йўл кўрсатишини сезиб турибди. Габога бўлган севгиси унга куч берди. Пок ниятли қизга Xудо ҳам марҳаматини аямайди. У Муроднинг қўлига бошини қўйиб пиқиллаб йиғлай бошлади. Қиз қўрқинч ва ҳаяжондан титрарди. Мурод қўлининг ҳўл бўлаётганини сезди.\nҚиз қалби ҳамон Xудога илтижо қилади: «Ё тангрим, менга раҳминг келсин, мадад бер!»\nКуара йиғидан тўхтамади. Извош ҳамон олға интилади. Қиз вақти-вақти билан дунёда энг бахциз қиз эканини айтиб нолийди. Нима учун бу шармандалик унинг бошига булут солди экан, англаб етолмайди.\n- Xудои-таолонинг хоҳиши шу бўлса, мен тақдирга тан бердим, майли, Мурод, менга уйланинг, - деди у йиғлаб, – фақат ўтинаман, номусимни булғаманг, шарманда қилманг.\n- Ё Xудойимей, ўзинг мадад бер. Шармандаликдан асра!\n- Менга қаранглар, Мурод! Xудо менинг ноламни эшитди. Қасамёд қилиб айтаман: агар бирортангиз менга яқин келсангизлар мана шу ханжарни юрагимга санчаман!\nШундан сўнг Куара ханжарни эгасига қайтариб берди. Пўлкан черкасча камзулини ечиб, енгларини шимарди-да, Пиетркога ярасини рўмолча билан боғлатди. Куара извошга ўтирди.\nМурод извошга чиқиб, Куаранинг ёнига ўтирди. Пўлкан билан Пиетрко рўпарадан жой олишди. Орага сукут чўкди. Куаранинг қалби ғалаба шодиёнаси билан тепар, авлиё Георгийга юрак-юракдан ташаккур айтарди. Аммо ўзини фош қилиб қўйишдан қўрқиб, извошнинг бурчагида пусиб ўтирди. Йигитлар қизга ён беришгани учун ҳижолатда эдилар. Куара Муродга қасам ичиргани билан ҳали булардан бутунлай қутула олмаганини биларди.\n- Xўп, хўп, – деди қиз ва нари кетди.\n- Менинг эрим йўқ, беваман. Xўжалигимизга эримнинг укаси Александр қарайди.\nКуаранинг кўзларида шунчалик қўрқув, овозида эса ёлвориш бор эди-ки, аёл уни кўпам cўроққа тутмай, қайнисини уйғота қолди. Александр тезгина кийиниб чиқди. Қизнинг унга ишонишдан бўлак иложи йўқ эди. Куара тутилиб-тутилиб, бўлган гапларни: ўзининг бировнинг қаллиғи эканини, совчисини рад қилган йигит олиб қочиб кетганини Xудо уни шармандаликдан асраганини, айёрлик билан қочганини, тез орада уни қутқаргани акалари, қаллиғи келишини айтди.\n- Мен кечаси отларнинг дупурини эшитдим. Юрагим айтиб турибди, улар мени излаб келишган. Менинг ҳаётим, тақдирим, сизнинг қўлингизда. Менга раҳмингиз келсин, акаларим яхшилигингизни қайтаришади. Xудо сиздан марҳаматини аямайди,-у шундай деб тиз чўкди-да, илтижо қилди: - Мени сотиб қўймасликка сўз беринг!\n- Ўрнингдан тур! - Александр уни турғизди. - Xудо сени менинг уйимга олиб келибди. Сенга бу ерда ҳавф таҳдид солмайди. Сен менинг меҳмонимсан. Сенинг ташвишинг - менинг ташвишим. Акаларингни иши - менинг ишим. Қўрқма, биз меҳмондўстлик қоидаларига қаттиқ риоя қиламиз! Мен ҳаёт эканман, уйимда сенинг бошингдан бир тола сочинг ҳам тўкилмайди.\n- Бу қишлоқда бир қариндошимиз бор. Татархон деган киши. Танисангиз керак. Агар акаларим билан қаллиғим келишган бўлса, ўша ерда бўлишади. Ўтинаман, бир хабар олинг. Xудо ҳаққи эҳтиёт бўлинг.\n- Xотиржам бўл, қўлимдан келган ишни аямайман.\n- Xўш, уларга нима керак?\n- Улар Целлагонинг қизи Куарани излашяпти, - айёрона жилмайди Александр.\n- Габо, жоним, сени кўрадиган куним ҳам бор экан. Xудога минг қатла шукур. Келганинг учун раҳмат, Габо!\nКуара акалари ва қариндошлари билан кўришиб олсин, деган мақсадда Габо ўзини четга олди. Улар орасида Терпско ҳам бор. Синглисини кўраётганидан, ичдан зил кеца-да, ғоят хурсанд эканини изҳор этди.\nАлександр овқат тайёр бўлгунча бироз кутиб ўтиришларини илтимос қилди. Габо билан Ботирбек ҳозирнинг ўзида Тагаурскка кетишга шошилишарди. Лекин Татархоннинг извоши келгунча Куара қаллиғи ва қариндошларига бошидан ўтган савдоларни, қандай қутулиб қолганини айтиб бериши керак. Габо хотиржам. Куара унинг хотиржамлиги замирида ёвуз куч яширинганини сезди. Габо аламзада, нафрат гулханида ёнади. У нима қилиш кераклигини ўзи билади. У қасос олишга қасамёд этган, Куаранинг ҳикояси унинг аҳдини мустаҳкамлаяпти холос. Куара ҳикоясини тугатгач, «бекорга қон тўкилиб, бахцизлик юз бермаслиги учун» Муродни кечиришларини сўради.\nТатархоннинг извоши келиб тўхташи билан Куара унга чиқиб ўтирди. У яна бир бор Александр билан унинг келинойисига раҳмат айтиб, қариндошлари қуршовида Татархонникига йўл олди. У ерда уларга нонушта тайёрланган эди. Бу орада Сосанинг қариндоши келиб Татархонни чақирди. У Куаранинг олтин камарини келтирган эди. Катта бахцизлик юз бермаслиги учун ярашиш мақсадида келганини ҳам айтди.\nБу сўзлар ўтирганларнинг қалбини музлатиб қўйгандай бўлди. Улар бахцизлик муқаррар эканини тушунишди. Татархон билан Куаранинг акалари қанча уринишмасин, фойдасиз эди. Габо ахдида қатъий! Куара акаларидан Габонинг қарорини эшитиб қичқириб юборди-ю, ҳушидан кетди.\nУ кечалари тез-тез адирга чиқар, лекин ҳар гал ови юришмай, изига бўшашган алпозда қайтарди. У шаҳарга олиб борадиган йўлда соатлаб турарди. Айниқса Муроднинг шаҳарга тушганини эшица, йўлдан кўз узмас эди. Бироқ рақиби ҳадеганда қўлга тушавермади. Ниҳоят бир куни тунда, қор бўрони орасида отлиқни кўрди-ю, юраги тез-тез ура бошлади. Уйга қайтаётган Муродни таниганига унинг ишончи комил эди. Ҳа, бу Мурод!\n- Туш пастга! Отнинг тизгинини менга бер. Xўш…Энди эгаримнинг тагидаги арқонни олиб, отимнинг оёқларини тушовла.\n- Сенга нима керак? – деди Мурод журъацизлик билан.\nШунда Габо унга ташланди-да, бақувват қўллари билан кўтариб, қорга ташлади. Узала тушган Муроднинг қўлларини тиззаси билан ерга босди. Қўрқувдан эсини йўқотиб қўйган Мурод бир неча дақиқа ҳаракациз қолди.\n- Йўқ, Габо , бундай қилма, Xудони ўртага қўйиб сўрайман… - ёлворди у.\nҲали қони қотиб улгурмаган ханжарини рақиби кўксига ботирди. Мурод бироз типирчилади-ю, жимиб қолди. Ниҳоят, Габо ўрнидан турди. Қасос олганининг белгиси сифатида рақибининг ўнг қулоғини кесиб, чўнтагига солди. Xанжарини мурданинг черкасча камзулига артди. Габо кетишга шошилмай, турган ерида ўйланиб қолди. Агар мурдани шу ерда қолдирса, қорга кўмилади, бўрилар, тулкиларга ем бўлади. Шу билан из босилиб, ҳеч ким ундан ҳавфсирамайди. Бунинг учун отни ушлаб туриши, бир қанча вақт ўтгандан кейингина қўйиб юбориши керак. У отнинг тизгинини марҳумнинг жимжилоғига авайлабгина илди. «Агар бўриларнинг яқинлашганини сезса, сапчийди-ю тизгинини бўшатиб қочади», деб ўйлади Габо. Шундан сўнг у отига ўтириб, уйига шошилди. Беркинмаса ҳам бўлади. Адир бепоён, қор ҳали-бери тинадиган эмас. Мурданинг қолган-қутганини ҳам баҳоргача топа олишмайди. Агар у бугун уйига қайтмаган тақдирда ҳам ана шу аҳволда дом-дараксиз кетган бўларди. Энди тезроқ уйга етиб олиши керак. У отини тезлатди.\nМурод жазосини олди. Энди Садул, Пўлкан ва Пиетрко билан ҳисоб-китоб қилиб олиши керак.\nГабо шу куниёқ Целлагонинг уйига кирди. Куара билан жуда мулойим муносабатда бўлди. Унинг назарида қасос амалга ошгандан кейингина Куаранинг номини булғовчи шармандалик доғи ювилган эди. Бугунги кечда Куара унинг учун яна ҳам яқинроқ, яна ҳам меҳрибонроқ, аввалгидан гўзалроқ туюлди. Унинг қалби афсус ўтида ҳеч бир азобланаётгани йўқ. Аксинча, у номус талаб этган ишни амалга оширганига ишонади. Қасос унга лаззат бахш этди.\nТагаурск оқсоқоли Элбисднинг уйида ўғилнинг шаҳардан қайтишини узоқ кутишди. Эрталаб эшик олдида Муроднинг отини кўришгач, бахцизлик юз берганини англашди. Албатта, биринчи бўлиб Габодан гумонсирашди. Xавотирга тушган Элбисд пешинга яқин Явзиконинг уйига йўл олди. У Куаранинг ўғирланиши оқибациз қолмаслигини яхши биларди. Оқсоқол келганда Явзико Габо билан ҳовлида турарди.\n- Йўқ… Мен шаҳарда кўп юрмадим. Тезда орқага қайтдим. Кечани Целлагонинг уйида ўтказдим.\nОқсоқол кетди. Габодан шубҳаланаётган бўлса ҳам иложсиз эди. Қўлида бирор далил йўқ эди. У ёнига бир неча одам олиб то кечгача адирда ўғлини қидирди. Пўлкан билан Пиетрко ҳам унга ҳамроҳ бўлишди. Улар ҳам бу ишда Габонинг қўли борлигига амин эдилар, аммо Габога қарши уларда ҳам далил йўқ эди. Муродга шерик бўлишгани учун уларнинг бошига ҳам шу кун тушиши мумкинлигидан ҳавфсираб, бундан буён ёлғиз юрмасликка келишиб олишди. Улар бу қарорларини Садулга ҳам етказишди.\nОрадан кунлар ўтди. Бир куни Ботирбек Габога кутилган хабарни айтди: Пўлкан билан Пиетрко Рекомдаги зиёратгоҳга бориб, авлиё Иля руҳига сиғиниб, амакиваччаларининг қотилини топишда кўмак беришини илтижо қилмоқчи эканликларини айтди. Рекомда сўралган илтимос, айтишларича, амалга ошар эмиш. Куаранинг номуси учун қасос олиб, Муродни ўлдирган марднинг айнан Габо эканига Ботирбекда шубҳа йўқ эди Шу боисдан унга бўлган эҳтироми, янада ошганди. Бироқ Ботирбек сир бой бермас эди. Бу ҳақда яхшиси гапирмаган маъқул! Қаерда бўлса ҳам, қўлидан келса Габога ёрдам беради.\n«Агар Муроднинг шериклари ҳам бахцизликка учрамаса, Габо отимни бошқа қўяман», деб ўзича қасд қилди Габо.\nГабо Пўлкан билан Пиетркога зиёратгоҳ қадамжога олиб борувчи баланд тоғ йўлида жазо бермоқчи бўлди. Ирим-сиримларга ишонмаса-да, Пўлкан билан Пиетрконинг авлиёдан ёрдам сўраб, илтижо қилишларини истамайди. Улар қадамжога етиб боришга улгурмай, қасос ханжаридан ўлим топишлари керак. Габо бу сафар ишни айёрлик билан амалга ошириши кераклигини билади. У ўзини касалга солиб, Ботирбекка ишонишга қарор қилди. У кўрпа-ёстиқ қилиб ётиб олиб, табиб чақириб, қорин оғриғидан шикоят қилди. Табиб аввало бир қадах ароқ беришларини сўради. Талаби бажо бўлгач, қандайдир дуоларни ўқиб, ичириб юборди. Кейин ични юмшатадиган талқон дори ёзиб бериб, тез орада тузалажагини айтди. Мукофотга олган бир сўмни чўнтакка солиб, изига қайтгач, кўрган-билганларига Габонинг оғир касал эканини, аммо бу касал унинг дуолари ва дори-дармони олдида ҳеч гап эмаслигини айтди. Габо дори ичишни хаёлига ҳам келтирмай, Муҳаммад орқали Ботирбекни чақиртирди. Ботирбек шу заҳотиёқ, Муҳаммад билан кириб келиб, ҳол-аҳвол сўради.\nГабо билан Ботирбек жимгина кетишяпти. Габо отни жануби ғарб томонга, зиёратгоҳга сиғиниш майдонига олиб борувчи Қизилдон сўқмоғига бурди. У ўша ерда пистирма қўйиб Пўлканни отади. Пиетрко эса Ботирбек отган ўқдан қулаши керак. Мурдаларни дарёга ташлашади. Отлар бирорта бахти кулган одам қўлига тушади, деб жониворларни ўз холига қўйишмоқчи бўлишди. Қасос ўти ғанимларни маҳф этгач, кундузи Ботирбек билан бир ерда беркиниб ётиб, кечаси уйига қайтишни мўлжаллади.\nБир неча соатдан сўнг ғор оғзига етиб келишди. Зиёратгоҳга олиб борувчи сўқмоқ шу ғор ёнидан ўтади. Сўқмоқ йўл юқорига кўтарилди. Габо пана жой танлади. Бу ердан икки юз қадам наридан ўтувчиларни ҳам бемалол кўриш мумкин. Унинг ҳисобича, Пўлкан билан Пиетрко эрталаб соат тўққизларда ўтишлари керак. Ғор атрофи қуюқ туман оғушида. Соат ўнларда Габо от дупурини эшитди. Дам ўтмай довонда Пўлкан кўринди. Габо уни мўлжалга олиб отди. Пўлкан бир тебранди-ю, эгарда қолди. Унинг чап елкаси яраланган эди. Шундай бўлса ҳам отини олдинга ҳайдади. Габо Пўлкан билан Пиетрко зиёратгоҳга якка ўзлари боришади деб янглишган экан. Уларнинг орқасида яна олти отлиқ пайдо бўлди. Улар орасида Муроднинг дўсти Садул ҳам бор. Қолганлари Муроднинг тоғаваччалари билан дўстлари.\nҲаммалари милтиқларини шайлаб, туришарди. Отишма бошланди. Бошига ўқ теккан Садулнинг оти олд оёқларини кўтариб, чавандоз билан бирга жарга қулади. Улар тошдан тошга урилиб кўздан ғойиб бўлишди. Шу пайт Пиетрко отган ўқ Габо минган отнинг тиззасини яралади. От жар лабида йиқилиб қолди. Габо ўз вақтида эгардан тушиб олишга улгурди. У Пиетркони нишонга олди. Ўқ отнинг бўйнига тегди. Пиетрко сакраб отдан тушди. Бироқ яраланган жонивор дўстларининг йўлини тўсиб қўйди. Бундан фойдаланган Габо сирни фош қилмаслик учун жарга ўз отини итариб юборди. Ўзи қояларга тирмашганича юқорига чиқиб қутулмоқчи эди. Шу орада Ботирбекни қочиб қутулишга ундади.\nРақиблари таниб қолишдими йўқми, у аниқ билмайди. Балки бу йўлтўсарликни тоғда яшовчи бирон қабилага тўнкаб қўйишар, деган умиди бор эди. Бироқ адирда кундузи оциз юриб бўлмайди. Шунинг учун Жимардаги қариндошлариникига боришга қарор қилди. У ерда Тагаурскда нима гап эканини, ундан ҳавфсирашаётибдими, йўқми, билади.\nПўлканнинг ярасини тезлик билан боғлашди. Улар Габо билан Ботирбекни танишмади. Барчалари бир ерга тўпланишиб, қилинажак ишларнинг маслаҳатини пиширишди. Пиетрко Садул тирикмикин, деган хаёлда ёлғиз оёқ йўлдан жарга тушди. Габонинг отини кўриб, дарров таниди-да, қувонганича қичқирди:\nУ Садулни ҳам топди. Садулга ёрдамнинг ҳожати йўқ – у ўлган эди. Пиетрко юқорига чиққач, кўрганларини айтиб берди. Улар орқага қайтиб, бўлиб ўтган воқеа ҳақида приставга хабар беришга, Тагаурск билан Жимарда тинтув ўтказишини илтимос қилишга келишишди.\nУ Габо ётган хонага кириб, маҳбусга яқин келди. Унга маънодор қараб турди. Габо унинг қарашидан бир нарса демоқчи эканини уқди. Xаёлига бир фикр келди.\n«Мана, пайти келди, - ўйлади Габо. - Мени Сибирга сургун қилишларини ҳеч истамайман. Жангчилар паноҳкори авлиё Георгий, мадад бер!»\nГабо кимнингдир суяклари қисирлаб синганини аниқ эшитди. Бир аскарнинг боши билан қояга урилганини кўрди. «Авлиё Георгий, ўз паноҳингда асра!», деб илтижо қилди.\n«Мени авлиё Георгий сақлаб қолди», - деб шивирлади унинг лаблари. У ҳали ҳам соғ қолганига ишонмас эди. У қўл-оёғини қимирлатиб кўрди. Йўқ, ҳеч ери синмаган. Габо тирик қолиб, озод бўлганидан қалби қувончга тўлди. Кейин ёнида ётган аскарга кўзи тушди. Боши билан қояга урилган, қонга беланган гавдадан унинг одам жасади эканлигини билиш мушкул эди.\nЭнди Ксарзанга тўхтовсиз юриб борарди. Унинг оёқларига қўрғошин қуюлгандай – қадам босиши оғир. Xаёлида фақат бир фикр айланади:\nОқсоқол Саиднинг онаси билан сингилларини приставнинг олдига сўроққа чақирди. Улар бамайлихотир туриб «бегона одамни кўрмадик, сиз излаётган қочоқ ҳақида ҳам эшитганимиз йўқ», дейишдан бўлак ҳеч нарса билишмади. Пристав икки одамни ёнига олиб уйни тинтиб чиқди. Ҳар бир жавонни, ҳар бир сўрининг тагини, ҳар бир бурчакни синчиклаб текширди. Xашакларнинг орасини ҳам тинтишди. Аммо бу уринишлари натижасиз чиқди.\n- Жаноб пристав, - деди у бошлиғига таъзим қилиб, - балки қорнингиз очгандир? Xотинларга айтиб, кўнглингиз тусаган таомни тайёрлатайми? Албатта, кўп нарсани таклиф қилолмаймиз, бироқ, кабоб қилгулик қўй гўшти билан тухум, сут топилади.\nПристав унга ишонқирамай қаради. Лекин «Габо шу ерда яширинган» деган фикрининг қатъийлиги йўқолиб, иккиланиб қолди. Шу вақт Саиднинг онаси таом келтирди. Саид унинг ҳузурида туриб, кавказликлар одати бўйича уй хўжайини сифатида хизматда бўлди.\n- Xўп бўлади, жаноб пристав – деди оқсоқол, кейин уйдан чиқди.\nКўчада беихтиёр уф тортди. У тинчликни севадиган одам эди. Мана энди ярим овулни оёққа турғизиб, бу осетинни излашга мажбур бўляпти. Xудди Габо ўзини «мана мен» деб тутиб берадигандай. У ҳеч ким ўйламаган жойда ётгандир. Бунинг устига Ефимов йигитларини қоровул қилиб қўйди. Уйга бирор кимса сездирмай кира олмайди, чиқа ҳам олмайди. Ефимовнинг ўзи ўнта йигити билан ошхонага жойлашиб, таомнинг тайёр бўлишини кута бошлади. Саид сингиллари кўмагида бошқа хонага пристав учун тоза кўрпа-ёстиқ тўшаб, меҳрибонлик билан «ноқулай эмасми?», деб сўради. Унинг мақсади приставни турк сўрисидан турғазиш эди. Ниятига етди. Тўшалган ўрин приставга маъқул келиб, ечина бошлади. Саид приставнинг этигини тортиб, ечишига рухсат сўради. Пристав яна Ефимовни чақириб ҳамма эшик, ҳамма дераза олдига қоровул қўйилган-қўйилмаганини сўради. Ефимов ҳамма иш у айтгандай бўлганини айтди. Пристав қоровулларни кечаси соат иккида алмаштиришга буюрди. Кейин Саидни ўзининг хонасига киритиб, устидан қулфлаб қўйди-да, калит билан тўппончани ёстиғининг тагига яширди. Кўп ўтмай Саид унинг бир текисда пишиллашини эшитди. Унинг кайфи чоғ эди. Приставдан анча-мунча овқат ортиб, энди бу овқатни дўстига етказиши мумкин. У чироқни ўчириб, сўрини аста, овоз чиқармай сурди. Қопқоқни очиб, шивирлади:\n- Xудо билади. Сен хавотир олма. Ҳаммаси яхши бўлади.\n- Менга қилган яхшиликларинг учун Xудо сендан марҳаматини аямасин.\n- Xотирингиз жам бўлсин, жаноб пристав. Бу сафар қочиб қутулиб бўпти.\n- Сен у билан ҳазиллашма!.. Xипчинларни ишга сол, гапирмагунча қўймайсан.\n- Xўп бўлади!\n- Буни қара-я, «сотқин эмасман» деб ўзингни фош қилиб қўйдинг-ку. Демак, сен уни қаерда яширинганини биласан, лекин қайсарлик қилдинг-а? Мана, энди қўлимга тушдинг!\n- Xўш, энди отхонага олиб боринглар, - деб буйруқ қилди Ефимов. Саидни тўрт киши кўтариб, ҳовли орқали отхонага олиб ўтишди. У кўринишидан хотиржам бўлса ҳам, лаблари қимтилган, кўзлари бир нуқтага қадалган эди.\nЕфимов пушаймон бўлгандай бошини эгди. Тиз чўкди. Саиднинг оёғини босиб турган икки казак эса ҳаракациз жасадни ўнг томонга айлантиришди. Ефимов Саиднинг кўкрагига қулоқ тутди.\n- Xудога минг қатла шукур, - деди у ўғлига. – Аллоҳ сенинг садоқатингни сақлади.\n- Габо, сен шу тунда бу ердан кетишинг керак. Сенинг бошинг учун катта пул ваъда қилишган. Агар сени тутиша олишмаса, овулга уч юз сўм жарима солишади. Бу ерда қолишинг хавфли. Менинг Қабардада бир укам бор. У княз Арасбиевникида ўрмончи бўлиб ишлайди. Исми Мурод Пшабоев. Мана бу узукни берсанг, мен юборганимни билади. Қўлидан келган ёрдамини аямайди.\n- Раҳмат, Саид! Агар Парвардигор менга ҳаёт инъом эца, сенга худди ҳозиргидай яқин бўламан. Мен учун еган калтакларингнинг изи юрагимдан ҳеч қачон ўчмайди. Агар куним битгудай бўлса, шундай ўламанки, сен мен билан фахрланасан. Саид, мен сен билан фахрланаман. Xудо каромат қилгай. Мен шундай ўлай-ки, болалар, болаларнинг болалари ҳар доим Саиднинг туғишган укаси Габонинг қандай ҳалок бўлганини эслаб юришсин!\n- Xайр, Габо!\n- Xайр, Саид…\nГабо тинчини йўқотди. Xавотирга тушиб, дераза ошганича ташқарига чиқди. Атрофга назар ташлади. Унинг қаршисида жанубда бепоён адир. Ғарб томони ҳам адир, охири кўринмайди. Шарқ томони овул. Шимол томони эса… У шошиб орқасига қараб олди-да дахмага қайтди.\n- Ё Xудо, мадад бер, ўзим йиқилгунча бу жангда яна бир нечтасини у дунёга жўнатай. Авлиё Георгий, яна бир нечасини отишимга ўзинг ёрдам бер.\nУ қаҳ-қаҳ отиб кулганича, «лезгинка»га туша бошлади.\n"http://www.kutubxona.com/wiki/index.php?title=Vladimir_Ikskul._Nomus_va_qasos_(qissa)_/_Kiril&oldid=14689" dan olindi


НАТО Афғонистондаги стратегиясини ўзгартирмоқда\n07 июл 2022, Тошкент вақти: 05:48\nНАТО бошқарув кенгаши Афғонистондаги халқаро кучлар бошқарувини такомиллаштириш тўғрисидаги режани маъқуллади.\nНАТО матбуот вакили Жеймс Аппатураининг айтишича, режага мувофиқ халқаро кучлар учун янги бош штаб ташкил этилади. АҚШ генерали Девид Родригез ушбу штабга раҳбарлик қилади.\nБрюсселда иш бошлаган НАТО мажлисини яқинда ушбу альянсга раҳбар этиб тайинланган Дания собиқ бош вазири Андерс Фог Расмуссен ўтказди.\nДушанба кундан бошлаб НАТО Бош котиби лавозимига киришишган Андерс Фог Расмуссен бор диққат-эътиборини Афғонистон масаласига қаратажагини таъкидлади.\nҲозирда Афғонистонда НАТОнинг 64 минг кишилик ҳарбий контингенти хизмат қилмоқда. Айтилишича, мазкур кучлар янги ташкил этилган бош штабга бўйсунади.


«Президент Каримов режими анча нураб қолган…» - BBC News O'zbek\n«Президент Каримов режими анча нураб қолган…»\nImage caption "Каримов тузуми анчайин нураб қолган..."\nЎзбекистонда 29 мартга белгиланган президентлик сайлови мустақиллик йилларидаги аввалги сайловлардан деярли фарқ қилмаслиги тайин.\nҲеч ким бир неча марта ўзининг қудратда қолиши учун конституцияни ўзгартириб келаётган Ислом Каримовнинг «ғалаба» қилишига шубҳа қилмайди.\nАммо нима учун Ўзбекистон ҳукумати сайлов деган театр томошасини ўтказмоқда?\nАйни савол билан Би-би-си Марказий Осиё бўйича мутахассис, Лондонда Уруш ва Тинчлик масалаларини ёритувчи институт муҳаррири Жон Маклаудга мурожаат қилган.\nЖон Маклауд: Бу демократик қадриятлар устивор бўлмаган собиқ Шўро давлатларидаги ғалати ҳолатдир. Бир қараганда қоғозда ва ёки расман мустақил маҳкама мавжуд, Ўзбекистон мисолида бир неча партиялар ҳам фаолият кўрсатади, сайланган парламент ва маҳаллий кенгашлар мавжуд…Ёки президент сайловлари ўтказилиб турилади. Мақсад, менинг назаримда, ўзларига қандайдир легитимлик бахшида этиш, яъни, мана қаранглар, бизда парламент бор, партиялар бор, сайловлар ўтказилади дея кўзбўямачилик қилишади…Аммо нима учун деган саволга тўла жавоб бериш қийин. Эҳтимол, уларда тахайюл тақчиллиги бордир, яъни бунақа бош оғритиб ўтиргандан кўра, монархия тузумига ўтган маъқулроқ, чунки сайловларнинг ҳақиқийлиги, адолатли кечиши ва ё маҳкамаларнинг мустақиллигига ҳеч ким ишонмайди. Бошқа томондан ҳатто Шўролар даврида сайловлар бўлган. Бир кишини номзодини қўйишгани, тамом, шуни сайлаймиз дейишган. Ҳақиқий танлов бўлмаган. Менимча, ана шу Шўро анъанасини Ўзбекистон сақлаб қолган.\nБи-би-си: Демак, бу сайловлар ташқи дунёга, айниқса, ташқаридан келадиган кузатувчиларга кўрсатиб қўйиш учун уюштирилмоқдами? Бу сайловда овоз бериши кутилаётган ўзбекистонликлар учун ҳам бирор мужда борми?\nЖон Маклауд: Табиий, бу албатта ташқи дунёга кўз-кўз қилиш учун қилинмоқда. Лекин бошқа томондан бу Шўро анъаналарининг инерция кучи билан давом этишидир. Яъни, сайлов ўтказиб қўйсангиз, ҳаммаси яхши бўлади ва бу гўё халқнинг ҳоҳиш-иродаси... Мухолифат йўқ, мустақил ва муқобил номзодлар ҳам йўқ...Мустақил омма фикрини ўрганадиган агентликлар ҳақида гап бўлиши мумкин эмас. Аммо табиийки, Ўзбекистоннинг ўзида ва мамлакат ташқарисида кўкрак кериб мақтанилинади, қаранг, мен қанчалар машҳурман, мени халқ яхши кўради қабилида йўл тутилади.\nБи-би-си: Ўзбекистон парламентидаги партиялардан бири ўзини бошқаларига мухолиф деб эълон қилиб юборди, яъни, бири биридан деярли фарқ қилмайдиган, ҳукуматга мухолиф бўлмаган ва ҳеч қачон ҳукуматдан ўзгача фикрни илгари сурмаган партиянинг ўзи нимаю мухолифати нима бўлар эди, шундай эмасми?\nЖон Маклауд: Мен бу ҳолатни уюштирилган деб биламан, яъни, бўлди, тамом, сиз ўзингизни мана бу партияга қарши мухолифман деб эълон қиласиз дейилади, улар ҳам, “хўп бўлади” дейишади, тамом. Аммо хавотирли томони шуки, бу каби ҳолатлар алал-оқибат халқнинг ишончини ўлдиради, бирор бир инқироз юзага келадиган бўлса улар бу каби “демократия ва дунёвий тузум”дан ҳафсалалари пир бўлиб, бошқа бир ғоя ва ёки оқим ортидан кетишлари мумкин. Мен Ўзбекистонда дейлик, инқилоб ва ё ҳатто Исломий инқилоб бу яқин ўртада рўй беради деган хаёлдан узоқман, аммо халқнинг нафрати экстремистик кайфиятларни кучайтириши мумкин... Масалан, Британияда биз полицияга ишонамиз, маҳкамалар, ҳатто нисбатан десангиз ҳам адолатли ҳукм чиқаради деб биламиз, аммо Ўзбекистонда милицияга ишонадиганлар борми? Одил маҳкамага-чи? Ўзбекистон милиция ва маҳкаманинг коррупцияга ботгани бир неча марта айтилди, мамлакатда бунга шубҳа қиладиган одамларни топиш мушкул.\nБи-би-си: Аммо мана шундай ҳамма нарса назорат остида бўлган мамлакатда яқинда мисли кўрилмаган манзара кузатилди. Таниқли улама, Шайх Муҳаммад Содиқ Муҳаммад Юсуфнинг дафн маросимига ўн минглаб одамлар қатнашишди. Тошкент кўчалари одамга тўлди. Ҳукумат уюштирадиган тадбирларда бу каби кўплаб одамлар иштирокини тасаввур қилиб бўлмайди. Сизнинг назарингизда, айни ҳолат нимадан далолат бериши мумкин?\nЖон Маклауд: Биласизми, одамлар диний бир сабаблар билан кўчага чиқишди деб айтмаган бўлардим. Улар бир ғоя атрофида бирдамлик изҳор қилишгандай эди. Бу ғоя самимийлик, адолатпарварлик ва ҳозирги тузумда бўлмаган барча ижобий хислатларга эга бир ғоя эди. Бу тузум учун хавфдир. Яъни, сиз ҳар доим ҳам халқнинг истагига қарши бориб, ўз билганингизча сайловлар ўтказиб, сизга қаршиларни яксон қилиб юролмайсиз...Одамлар бирлашиши мумкин. Улар нафақат ўз Шайхларининг дафн маросимларида, балки қашшоқликка қарши, адолатсизликка қарши ҳам бирлашишлари мумкин. Ҳозир Россиядан меҳнат муҳожирлари қайтишмоқда. Уларнинг аксарияти қўлларида ҳунари бор инсонлардир, аммо уйда қиладиган ишлари йўқ. Ҳар бир мамлакатда маълум бир муаммолар бор, ҳатто энг тазйиқкор давлатда ҳам халқни жунбушга келтирадиган ҳолатлар бўлиши мумкин. Бу масалага сиёсий Исломнинг алоқаси бўлмаслиги мумкин, аммо бу бир муҳим масалани аниқ кўрсатди. Одамлар тузум ўйлаганчалик омию гўл эмас, сиёсатдан хабарлари бор, улар ўз рўзғорлари ва ҳаётларининг қадрига етишади. Фарзандларининг келажагидан ташвишга тушишлари мумкин ва бошқа ҳар қандай инсон каби мавжуд сиёсий тузумдан ҳафсалалари пир бўлиши ҳам табиий. Ҳозирги тузум Шўроларникидан фарқ қилмайди ва йигирма йилдан ортиқки давом этиб келмоқда. Аммо ҳозирги тузум боши берк кўчага кириб қолгандай, нима қилишини билмайди, бирор бир янги нарса таклиф қилмайди...Афсуски, бу хавотирланарли ҳолатдир. Чунки Ўзбекистонда фуқаролар ўз норозилигини ифодалаш учун мухолиф ва ё муқобил йўллар йўқ, ҳақиқий сиёсий партиялар, касаба уюшмалари ҳақида гап бўлиши мумкин эмас бу ҳолатда...\nБи-би-си: Ўзбекистонда эртами-кечми долзарб бўладиган ва ҳозирданоқ баҳсу мунозараларга сабаб бўлаётган масала Каримовдан кейин қудратга ким келиши билан боғлиқ...Бу масалада ҳам тайин бир тизим йўлга қўйилмаган, шундай эмасми?\nЖон Маклауд: Биласизми, бу анчайин қалтис масала, яъни Ўзбекистон учун қалтис...Каримовнинг атрофидаги одамлар бир-бирларига ва ёки унга тўла лойиқ инсонлар эмас. Шунданми, Каримовнинг тузуми ташқаридан кўринганидан кўра, анчайин нураб қолган. Ташқаридан жуда мустаҳкам кўринади, аммо унинг катта қизи билан ўртага чиққан муаммолар урчиб кетиши кўп нарсадан дарак беради...Аниғи шуки, ҳозир биз бир кишини кўрсатиб, Каримов кетса мана шу меросхўр деб айта олмаймиз. Чунки Каримовнинг ўзида шундай бир одам йўқ. Бу катта муаммодир. Каримовда иттифоқчилар қолмади ҳисоб, уни анча яккалаб қўйишган... Каримов ўзидан кейин бир меросхўр деб тайинлайдиган, ишончли бир ўринбосарга эга эмас. Шунинг учун ҳам сиёсий меросхўр масаласи хатарлидир, агар Каримовга нимадир бўлса ва бу масала тез ҳал этилмаса, унда воқеалар ривожи анча танглашиб кетиши тайин...


18 МАМЛАКАТДАН 200 ГА ЯҚИН МЕҲМОН АБУЛ МЎЪИЙН АН-НАСАФИЙ МАЖМУАСИНИ ЗИЁРАТ ҚИЛДИ\nАбул Мўъийн ан-Насафий "Табсират-ул адилла", "Ат-тамҳийд ли қавоид ат-тавҳийд", "Қасийдул қавоид фи илмил ақоид", "Ал-Ифсод ли ҳадъ ал-илҳод", "Маноҳиж ал-аиммати фил фуруъ", "Баҳрул калом" сингари чуқур илмий таҳлилга асосланган, мотуридия таълимотининг моҳияти очиб берилган ўнлаб асарлари билан мусулмон дунёсида шуҳрат қозонган. У зот абадий қўним топган, Президент ташаббуси билан тароватли кўриниш касб этган Қарши тумани Қовчин қишлоғидаги манзилдан эса бугун зиёратчиларнинг қадами аримайди.\nКуни кеча Малайзия, Бангладеш, АҚШ, Германия, Ҳиндистон, Индонезия, Хитой, Франция, Албания, Покистон, Сурия, Жанубий Африка Республикаси, Россия, Буюк Британия каби 18 мамлакатдан 200 нафарга яқин меҳмон ташриф буюриб, буюк ватандошимиз қабрини зиёрат қилишди. Улар орасида жаҳонга машҳур олимлар, фан ва жамоат арбоблари, туристик ташкилот вакиллари бор.\nЎзбекистон Республикаси Туризмни ривожлантириш давлат қўмитаси ва Малайзиянинг "Дунё сўфийлар маркази" ташаббуси билан Нақшбандий номи остида ўтказилаётган халқаро туризм фестивали иштирокчилари ислом ҳақида, унинг тинчлик, эзгулик дини эканлиги хусусида суҳбат қурдилар.\nЭътироф этилдики, ислом дунёсида "Ҳақиқат қиличи" рутбаси билан танилган Абул Мўъийн ан-Насафий Абу Мансур Мотуридий асос солган мотуридия таълимотининг дунёга ёйилишига катта ҳисса қўшган алломалардандир. У зот илму урфонда етук оилада улғайган. Аждодларидан аксарияти фиқҳ илми соҳасидаги улкан салоҳиятлари билан халқ орасида обрў қозонган. Хусусан, катта бобоси Макҳул Насафий Имом Мотуридийнинг шогирди бўлса, бобоси Муътамид ибн Макҳул Насафий ҳанафий олимлар орасида машҳур эди.\nАбул Мўъийн ан-Насафий асарлари исломни нотўғри талқин қиладиган турли фирқаларга асосли раддиялар бергани билан ҳам аҳамиятлидир.\nПрезидентимиз ташаббуси билан унинг бой маънавий меросини чуқур ўрганиш, зиёратгоҳни мафтункор гўшага айлантириш борасида кенг кўламли ишлар амалга оширилди. Буни меҳмонлар алоҳида эътироф этдилар. Покистонлик фиқҳшунос олим, Нақшбандия тариқатининг буюк намояндаларидан ҳисобланган ҳиндистонлик шайх Зулфиқор Аҳмаднинг шогирди бўлган, айни пайтда Маккаи мукаррамада истиқомат қилаётган Мустафо Камол Имом Мўъийн ан-Насафий ҳаёти ва фаолияти, хусусан, "Табсират-ул адилла" асарини жиддий ўрганган.\n- Биз мадрасадаёқ аллома қолдирган илмий-маънавий меросдан хабардор бўлганмиз, - дейди Мустафо Камол. - Зиёратгоҳга эса аввал ҳам келганмиз. Қисқа вақтда катта ўзгаришлар юз берганига гувоҳ бўлиб турибмиз. Насафий асарларини ўрганиш кенг миқёс олаётганидан мамнунмиз.


PUBG Mobile, TikTok, Instagram, YouTube ва Telegram учун оператор алоҳида трафик беряпти - Terabayt.Uz\nPUBG Mobile, TikTok, Instagram, YouTube ва Telegram учун оператор алоҳида трафик беряпти\nUcell уяли алоқа оператори бешта мобил хизматдан бир ой бепул фойдаланиб, 3 дона Samsung планшетидан бирини ютиб олиш имконини таклиф этаётганидан хабарингиз бор. Куни кеча бу компания «Trafik+» хизмати доирасида янги опциялар ишга тушганини эълон қилди.\nЎҚИНГ: Метродаги интернет-тўпламлар энди чексиз бўлди!\n«Trafik+» – бу турли йўналишлар: ижтимоий тармоқлар, мессенжерлар, YouTube, Zoom, Google Play Market ёки TikTok учун интернет-трафикдир.\nУшбу хизмат доирасида иккита янги опция ишга туширилган – «YouTube, Telegram, PUBG Mobile» ҳамда «TikTok, Instagram, YouTube, Telegram, PUBG Mobile» опциялари. Уларнинг тақдим этилиш шартлари қуйидагича:\n«Trafik+» хизматини фаоллаштириш учун *777# USSD-буйруғини териш керак. Ушбу хизматнинг бошқа опциялари ҳамда тақдим этилиш шартлари билан эса мана бу ҳавола орқали танишиб чиқиш мумкин.\nЎҚИНГ: Beeline ва Ucell'нинг 20 мингдан 70 минггача бўлган тарифларини битта жойда таққослаймиз!\n#Instagram #Telegram #Ucell #YouTube #Видео ўйинлар #Видеоўйин #ижтимоий тармоқлар #иловалар #мессенжер #мобил ўйинлар #трафик #ўйин #ўйинлар #PUBG Mobile #TikTok


Forbes дунёнинг энг бадавлат кишилари рейтингини янгилади\nForbes журнали дунёнинг энг бадавлат кишилари рейтингини тақдим этди. Унга кўра, илк уч ўрин америкалик миллиардерлар томонидан эгалланди.\nБиринчи ўрин "Microsoft" асосчиси Билл Гейтсга насиб этди. Унинг йиллик соф даромади ҳозирда 86 миллиард долларга баҳоланмоқда. Иккинчи ўринда 75,6 миллиард доллар кўрсаткич билан инвестор Уоррен Баффет номи қайд этилди. "Amazon" интернет-компанияси асосчиси Жефф Безос учинчи поғонани банд этди. Безоснинг молиявий аҳволи 72,8 миллиард долларга баҳоланди.\nТўртинчи ўринни "Zara" бренди раҳбари испаниялик Амансио Ортега эгаллади. Унинг соф даромад кўрсаткичи 71,3 миллиард долларни ташкил қилади. "Facebook" асосчиси Марк Цукерберг эса 56 миллиард доллар даромад билан бешинчи ўринни эгаллади. Таъкидлаш жоизки, у рейтингнинг илк сатрларидаги энг ёш миллиардер ва Калифорния штатининг энг бадавлат кишиси ҳам ҳисобланади. Мексикалик 77 ёшли Карлос Слим номи 54,5 миллиард доллар кўрсаткич билан олтинчи ўринда келган. У Telecom компанияси раҳбаридир.\nКейинги ўринларда Ларри Элистон (7-ўрин, Software компанияси), Чарльз Кох (8, Diversified), Дэвид Кох (9, Diversified) ва Майкл Блумберг (10, Bloomberg) номлари қайд этилган.\nрейтинг Forbes миллиардерлар


Эктор Купер: Ўтган ўйинлар давомида таркиб борасида етарли хулосага келиб бўлдим\n11 сентябрь, 2018, 22:45\nУчрашувдан сўнг ташкил этилган матбуот анжуманининг иккинчи қисмида майдон эгалари бош мураббийи Эктор Купер иштирок этди ва ўзининг ўйин ҳақидаги фикрларини билдириб ўтди.\n- Биз иккита ҳар ҳил тайм гувоҳи бўлдик. Биринчи таймда биз яхшироқ ўйнадик. Қолаверса, рақиб ҳам оддий жамоа эмас, Эрон терма жамоаси эди. Иккинчи бўлимда футболчилр бироз чарчаб қолишди. Балки бу менинг машғулотлар пайтидаги айбим бўлиши мумкин. Бугун ҳимоя чизиғимиз аввалги ўйиндагидан кўра яхшироқ ўйин кўрсатди. Энди ҳужум чизиғини кучайтириш борасида иш олиб борамиз.\nИккинчи бўлимда асосан янги футболчиларни кўздан кечирдим. Ўтган 2та ўйинда мен ўзим учун таркиб борасида етарли хулосага келиб бўлдим. Кейинги ўйинларда ўзини кўрсата олмаган чизиқ вакилларининг ўрнига янги футболчилар жалб этамиз.\nМенинг тактикамдаги ўйинда асосан ҳимоядан хужумга ўтилади. Биз жуда ҳам кучли жамоага қарши тўп сурдик. Футболчилар менинг тактикамга мослашиши учун вақт керак. Мен ўтказилган икки ўйинда жамоанинг хатолари ҳақида етарли хулосага келиб олдим. Кимлар жамоада қолади, кимлар эса кетиши ҳақида яхшилаб ўйлаб бир фикрга келаман.\nОсиё кубогига тайёйргарлик кўриш учун вақт етарли. Бунинг учун профессионал футбол лигасининг ўйинларини муддатидан аввал тугатиш шарт эмас. Биз ёшларга ҳам эътибор беришни бошладик. Октябрдаги ўйинларга ёшлар терма жамоасидан ўйинчилар чақирилади. Ҳаттоки Сиз терма жамоалардаги ўйинларда умуман иштирок этмаган ўйинчиларни ҳам кўрасиз.


Литература – моя жизнь. Автор книг «Oq qushlar qo‘shig‘i» («Лебединая песня», 2015), «Osmon bir dunyo» («Возвышенный мир», 2015), «Qalbimdagi samo» («Небо в моем сердце», 2018) и «Maktub» («Письмо», 2018). Победительница нескольких республиканских конкурсов, четырежды финалистка Книжного Форума (в разных категориях.) Обладательница значка «Знак Узбекистана» (2017).\nLiterature is my life. I’m author of the books «Oq qushlar qo‘shig‘i» («Swan Song», 2015), «Osmon bir dunyo» («The Sublime World», 2015), «Qalbimdagi samo» («Heaven in my Heart», 2018) and « Maktub» («Letter», 2018). Winner of several republican competitions, four times finalist of the Book Forum (in different categories.) The owner of the badge «Badge of Uzbekistan» (2017).\nОтрывок из сборника “Мағлуб нурлар”\nУмид билан келдим юзма-юз,\nЯланг оёқ, бошим ҳам эгик.\nТезроқ уйғон, тезроқ ён, Қақнус –\nҚанотимга ямоқларни тик…\nГарчи, хуш кайфиятда уйдан чиққан бўлса-да, Шодия анча дилгир қайтди. Кўчалар, кўз юмиб юргулик даражада таниш кўчалар, уйигача масофа жуда узун туюлди.\n«Маҳзун бўлма! Керагидан ортиқ ғам чекиб бўлдинг. Ўзингни қўлга ол! Сени олдинда табассумли кунлар кутяпти!»\nҚанчалар қатъият билан бу сўзларни ўзига таъкидламасин, ҳар гал она ҳақида ўйлаганида, кўнглини маҳзун ўйлар исканжага оларди.\nТушкун кайфиятдан чиқишнинг йўлини топа олмагач, кутилмаганда, Маъсумани меҳмонга чақириш фикри ялт этиб хаёлига келди. Охирги марта уйига кўп йиллар аввал Дилрабо исмли курсдоши – университетдаги энг яқин дугонаси келган эди. Шундан буён бирор меҳмон оралаган эмас. Нақадар даҳшатли ёлғизлик, шундай эмасми?\nУйга келгач, хорғин кайфият билан ичкарига кирди, кийимларини алмаштиришга шошилмади, пардозини ювмади. Одати бўйича сим каравотга ўтирди-ю, телеграмга кирди. Маъсума тармоқда эмас эди. Шодия салом билан хабар ёзди:\n«Ассалому алайкум, яхшимисиз, опа? Бугун ҳаётимда бир-икки ўзгаришлар қилдим, бунда сизнинг ҳиссангиз катта. Сиздан чексиз миннатдор бўлган ҳолда, уйимга меҳмонга таклиф қиламан. Келсангиз, хурсанд бўламан, кўп йиллардан буён уйимга меҳмон келмайди…»\nМанзили ҳам кўрсатилган хабарни ёзиб бўлгач, уйни тартибга келтиришга, дастурхон тузашга тушди, кеч тушиб улгурмай, уйи яқинидаги мини маркетга тушиб келди. Ширинликлар, аччиқ-чучуклар, дегандай…\nОқшом чўкканда Шодиянинг палови дамда бўлди, эшик қўнғироғи ҳам босилди.\n– Кетяпман, – Шодия остонадаёқ ўша кунги, оналарга хос ифорни, қадрдонликни ҳис қилди. Эшикни очиб, меҳмонларга кўз ташлади: Маъсума, қўлида чақалоқ, яна дўкондаги акаси, уч-тўрт яшар қизалоқни етаклаб олган. Қизалоқ кўпроқ Маъсумага келишиб кетади, гарчи, ака-сингил бир-бирига ўхшаш бўлса-да, уларни фарқлаб турадиган жиҳатлар борки, худди ўхшашликдаги каби, фарқлиликни ҳам шарҳлаш имконсиз.\n– Ассалому алайкум, хуш кепсизлар! Қани, ичкарига марҳамат. Айбга буюрмайсизлар, уй торгина, лекин кўнгилни кенг қилиб, меҳмонга чақирдим…\nМаъсума уни эшитмаса-да, лабларига қараб туриб, нима деяётганини англаб олишга уринар, қизни бағрига босиб, кўришарди. Шодия уларни ичкарига таклиф қилди – ошхона орқали кичикроқ айвонга ўтдилар. Ерга кўрпачалар тўшалган, кичик хонтахта устида камтарона дастурхон безалган. Улар қўлларини ювгунча Шодия чақалоқни кўтариб турди. Ундан шунақанги хушбўй ҳид келардики…\nДастурхон атрофига ўтирдилар. Ғалати, бироқ, ёқимли бир ҳис бутун уйни чулғаб олган-у, Шодия бундан сарҳуш эди. Суҳбатлашай, деса, гап топилмайди, айтажак сўзлари бари Маъсуманинг акаси «таржимаси»дан ўтади. Овқатланиш, чойлашиш асносида икки «дугона» тинмай бир-бирларига жилмаядилар, кутилмаган жойдан топилган қадрдонлик сабаб, севинаверадилар.\nШундай табассумҳадялар давомида Маъсума жимгина ўтирган акасига бирров қараб олди. Акаси улардан гоҳ унисини, гоҳ бунисини кузатар, бундай забонсиз тилда ўтаётган суҳбат мазмунини англолмай, ҳайрон эди. Маъсума акасига яна бир қаради ва нигоҳини тутиб олиб, ишора билан ўз тилида нималардир деди. Шодия англолмай, уларга қараб туриб, ўзлари маълум қилишларини кутди.\n– Шунча пайтдан буён суҳбатларингизни бир-бирингизга таржима қилиб берибман-у, ўзимни таништирмабман, – деди ака ниҳоят. – Исмим Муҳаммадзиё. Ўттиз уч ёшдаман. Шу синглимнинг сояси бўлиб, ҳамма жойда бирга олиб юраман. Куёв кўпинча ишда бўлади, ҳозир эса синглимнинг операциясига тайёрланяпмиз, шу ишлар билан банд бўлиб юрибди…\nМаъсума яна нимадандир норози бўлгандек, асабий ишоралар билан гап ўргатди.\n– Шоирлигингизни ҳам айтинг, китобларим чиққан, денг, деяпти, – мийиғида кулди у. – Ҳозир ёнимда йўқ эди, иккита китобчам чиққан, мақтанишга арзимайди. Бирор пайт сизга совға қиларман.\n– Хурсанд бўлардим, – қиз ҳам табассум билан жавоб қайтарди. – Мен Шодияман. Кийимларни кимёвий тозалаш марказида ишлайман, у ерда дўконимиз ҳам бор… Яъни, раҳбариятники, мен оддий ходимман. Баъзан, тозаланган кийимларни манзилига етказиб ҳам берамиз.\nСуҳбат бундан ортиқ давом этмайдиган кўринди. Сўзлашадиган сўз қолмаган эди. Шунда Шодия Муҳаммадзиёдан бирорта шеърини айтиб беришни сўрашга жазм этди:\n– Шоир бўлсангиз, бирор шеър айтиб берарсиз?\nМуҳаммадзиё бир зум қайси шеърини ўқишни билмай, ўйланиб қолди. Ҳар ҳолда, Шодия шундай ўйлади. Ҳамма шоирлар ҳам шундай, албатта, бирор энг яхши кўрган шеърини айтади, ёки ҳеч бўлмаганда, уни айтиб беришнинг ўрними ёки бошқа бирор муқобил йўл устида ўйлаб кўриш керакми – таҳлил қилишга вақт сарфлайди. Ниҳоят, қайси шеърни айтиш борасида бир қарорга келди шекилли, бир Маъсумага, бир ёнидаги қизалоққа, сўнг Шодияга қараб олди. Шеърни бошлар экан, синглиси учун бармоқларини сеҳрли ўйнатиб, таржима ҳам қилиб берарди:\nПари қизки, ой юзлари оппоқ-оппоқ,\nКўзларининг юлдузлари оппоқ-оппоқ.\nМунг сочилган булут бўлиб осмонига,\nТушларининг кундузлари оппоқ, оппоқ…\nНигоҳига бир тушдим-у, музлаб қолдим,\nТонгларидан қуёшларни излаб қолдим.\nҚор қоплади хаёлимнинг йўлларини –\nСочларида хўп қоқилдим, тизлаб қолдим…\nЙўл топсам-у, дунёсига қуёш ёқсам,\nКўзёшига бирор меҳригиёҳ топсам,\nҚор малаги, ҳадикдаман, эриб кетса –\nТафт олсин, деб қўлларидан бехос ўпсам…\nПари қизки, юраги қор, оппоқ, оппоқ…\n– Бунча чиройли шеър бўлмаса? Яхши ёзаркансиз…\n– Раҳмат. Бунданам яхшиларини ёзишим мумкин. Янги китоб чиқармоқчи бўлиб юргандим, лекин ҳозир ҳамма нарса Маъсуманинг операциясига қараб турибди. Шунинг учун бу ниятимни маълум муддат ортга суриб туришимга тўғри келяпти…\n– Илоҳим, ҳаммаси яхшилик билан охирига етсин!\nШодия ўйга чўмиб қолган Маъсумани кўриб, ҳайрон бўлди, сабабини тушунолмади.\n«Қизиқ, нималарни ўйлаяпти экан? Балки, у билан суҳбатлашмай, акасидан шеър сўраганим оғир ботгандир? Нотўғри тушунгандир? Йўғе, Маъсума опа ўта самимий, очиқкўнгил аёл. Ахир акасининг шоирлигини, шеър ёзиб туришини айтишини ўзи истади-ку, ўзи қистади-ку? Йўқ, унинг кўнглида бошқа гап бор, ва, эҳтимолки, менга умуман алоқадор эмас. Балки, операция билан боғлиқ бирон гап бўлиши мумкиндир, балки, бу ҳақда мен билишимни истамагандир?..»\nМаъсума ҳам хаёлнинг минг бир кўчасига кириб-чиқарди.\n«Акамга нима бўлди? Бу қизни деярли танимаса, кўзига бир қараб, шеър тўқиб ташладими? Мухлислиги, дарди борлиги ўз йўлига. Лекин у акамнинг эътиборини тортиши… Бу бўлиши мумкин эмас, акам эсини еб қўйган кўринади! Бу қизни ҳали билмаймиз, феъли, ҳаёт тарзи бизга номаълум. Пок-нопоклиги ҳам…»\nТабассумлашувлар салқин қарашларга алмашган, хонада ноқулай жимжитлик ҳукмрон бўлиб олган эди. Маъсума бу ерда қолишни истамади, кеч тушиб қолгани баҳонаси билан қайтишга чоғланишди.\n– Ҳали ўтирардинглар… Ёлғиз эмассизлар-ку ахир…\n– Кеч бўлди, куёв хавотир олади, болалар ҳам биз билан… – синглисини уринтирмай, вазиятни силлиқлашга уринди.\nШодия бу шошилувнинг боисини билмаган бўлса-да, ўзидан бирон гумон қилмади, лекин барибир кўнглининг бир чеккасида холдеккина хижиллик қолди.\nМаъсума машинанинг орқа ўриндиғида борар, ҳамон минг турли ўйлар кўчасида кезиб юрарди. Акасини сўроққа тутай, деса, иложи йўқ – рульда, чалғитиб бўлмайди. Уйга етиб боргунча аранг сабри чидади. Акасини кузатди – хаёли жойидага ўхшайди, яна бир паришон кўринади…\n«Ҳа, тан олиш керак, Шодия жуда чиройли қиз экан. Феъли қандай экан? У билан бор-йўғи икки марта кўришдим холос. Лекин бу қадар дилгир ва ёлғизликка тамоман банди бўлган одамни умримда кўрган эмасман. Сўзлаганида, овозидаги қатъият билан ўзини кучли кўрсатишга уринаркан. Танийверай-чи, билавераман аслида ким эканини…»\nМуҳаммадзиё синглисининг уйига кирмай, дарвоза олдидан қайтди. Йўлда ўтган салкам бир соат вақт давомида синглисининг саволли нигоҳларини кўрмаган бўлса-да, ўқдек санчилаётганини ҳис қилиб келди.\nУ бугун бўлмаса, эртага Маъсуманинг саволларига тутилишини билади. Аёллигига боради-да, ҳис-ҳаяжон билан ҳар нарсани ўйлайди, пашшадан фил ясайди. Шу феъли ҳеч ўзгармади-да!


АҚШдаги шифохона компьютер тизимини тиклаш учун хакерларга ҳақ тўлашга мажбур бўлди\n07:59 / 18.02.2016\nАҚШнинг Лос-Анжелес шаҳридаги Голливуд пресвитериан шифохонаси 5 февралда унинг компьютер тизимини блоклаб қўйган хакерларга тизимни тиклаш учун 17 минг доллар тўлади. Тизимга кириш 15 февралда тикланди, деб маълум қилди шифохона раҳбари Аллен Стефанек.\nСтефанекнинг айтишича, товламачилар талаб қилган пул виртуал валюта – биткоинда тўланди, бу жиноятчиларга аноним қолишга имкон беради. "Бу бизнинг компьютер тизимимиз ва маъмуриятимиз ишини тиклашнинг энг тез ва самарали усули бўлди", деб тан олди Стефанек.\nХакерлар дастлаб 3,6 млн доллар талаб қилишган, бироқ анча камроқ қийматга рози бўлишган.\nУшбу жиноят билан Лос-Анжелес полицияси ва Федерал қидирувлар бюроси шуғулланмоқда. Улар шифохона ходимларига тергов тугамагунча ўз хизмат компьютерларини ёқмасликни ва интернетга ўзларининг шахсий ноутбуклари ва планшетларини компьютер вируслари билан зарарланмаслик учун уламасликни тавсия қилишди.\nХакерларнинг ҳужуми шифохона ишини фалажлаб қўйди, унинг маъмурияти кўплаб беморларни бошқа шифохоналарга ўтказишга мажбур бўлди. 10 кун давомида беморларнинг маълумотлар базасига, уларнинг касаллик тарихига, электрон почта орқали юборилган таҳлил ва текширишлар натижаларига киришнинг иложи бўлмади. Шунингдек, компьютер томографияси ва шу каби жараёнларни амалга ошириб бўлмаган.\nҲуқуқ-тартибот муассасалари хакерлар қандай қилиб шифохона компьютер тизимини фалажлаб қўйганини аниқлай олмадилар.


Транспорт воситасида кўнгил айнишидан қутулиш йўллари - Farzand.uz\nТранспорт воситасида кўнгил айнишидан қу...\nТранспорт воситасида кўнгил айнишидан қутулиш йўллари\nDilnoza Abduvaliyeva 27.05.2016 15:12 738 01\nБирор манзилга йўл олганингизда транспорт воситасида боланинг кўнгли айний бошлаши барча йўловчилар учун ҳақиқий синовга айланади. Бундан болаларнинг деярли учдан икки қисми азият чекади.\nБола улғая бориши билан бу муаммо секин-аста йўқолиб боради. Бироқ бу вақтга қадар ота-оналар фарзанди йўлни осонроқ босиб ўтиши учун турли усулларни синовдан ўтказади. Қуйида кўпчилик ота-оналар томонидан самарали усул деб топилган ва боланинг автомобилдаги саёҳатни ёқтириб қолишига сабаб бўладиган усулларни келтириб ўтамиз:\nАвтомобил салонидаги ҳароратни назорат қилиб туринг\nҲарорат қулай-салқин бўлиши ва ортиқча иссиқ ҳаво болани лоҳас қилмаслиги лозим. Агар имконияти бўлса, деразани бироз очиб қўйинг. Енгил шамол болани тетиклаштиради.\nАвтоўриндиқни болага йўл кўринадиган қилиб мустаҳкамланг\nСиз юриб кетаётган йўлнинг болага кўриниб туриши уни чалғитишга хизмат қилади. Агар бола учун мўлжалланган автомобил ўриндиғи одатдагидай олдинда ўтирган йўловчининг орқасига ўрнатилган бўлса, ҳаракатсиз объектга узлуксиз қараш таъсирида ҳам боланинг кўнгли айниши мумкин.\nБолани турли ўйинларга қизиқтиришга ҳаракат қилинг\nМасалан, светофорларни санаш мумкин. Бироқ бу каби ўйинни ҳам 5—7 дақиқадан ортиқ давом эттирмаслик керак.\nБола билан кўпроқ гаплашинг\nБолага сўз ўйини, турли топишмоқларни топишни таклиф қилинг. Унинг бу каби қизиқарли машғулотлар билан банд бўлиши йўлдаги ноқулай ҳиссиётларга эътибор қаратмаслигига сабаб бўлади.\nУндан ўзини қандай ҳис қилаётганлиги ҳақида сўраманг\nУ ўзини қандай ҳис қилаётганлигини тўғридан-тўғри ва мунтазам равишда сўрайвермасликка ҳаракат қилинг. Бу билан сиз олдини олмоқчи бўлган ҳодисанинг муқаррар юз беришига болада ишонч уйғотишингиз мумкин.\nЙўлга чиқишдан аввал ўзингиз билан нордон конфетлар олинг ва саёҳат давомида болага уларни таклиф қилинг.\nКўнгил айнишига қарши дори воситаси сифатида юпқа қилиб кесилган ва шакар сепилган лимон бўлаклари ҳам асқотиши мумкин. Уларни болага сўриш учун беринг. Бироқ бу усул аллергияси бор болаларга тўғри келмайди.\nЙўлга чиқишдан олдин бола жуда тўйиб олмаслиги лозим. Бироқ оч қорин билан чиқиш ҳам ярамайди. "Олтин оралиқ"ни топишга ҳаракат қилинг - творог, болалар йогурти, қайнатилган гўшт ва мевалар каби.\nБолага газли ичимликлар ичишга рухсат берманг\nБола йўлни осонроқ босиб ўтиши учун кечаси йўлга чиқишга ҳаракат қилинг. Агар бунинг иложи бўлмаса, бола ухлайдиган пайтни мўлжалланг. Машинани тез-тез тўхтатиб туришга ҳаракат қилинг.


Ҳижобга қарши кампания давом этмоқда\nТожикистон Миллий университетининг тўрт талабаси ҳижоб кийгани учун олий ўқув юртидан ҳайдалди. Талабалар ўз ҳуқуқларини ҳимоя қилиш мақсадида мамлакат Бош прокурори ва Омбудсменига мурожаат қилдилар.\nМамлакатхон олий ўқув юртидан ҳайдалган толибалардан бири. Унинг айтишича, икки йилдан буён ҳижоб кийган қизлар турли таъқиб ва камситишларга дуч келишмоқда. Суҳбатдошимиз республика Бош прокурори ва мамлакат Омбудсмени ҳижобли қизларга ёрдам беради, деган умидда.\nТожикистон омбудсмени вазифасига яқинда киришган Зариф Ализоданинг айтишича, у ўз номига келган барча аризалар кўриб чиқишга тайёр.\n- Албатта, биз фуқароларимиздан келган ҳар бир мактубни кўриб чиқишга ҳаракат қиламиз. Агар фуқаро Тожикистон қонунлари асосида ҳаракат қилган бўлса-ю, бирор-бир тизим унинг ҳуқуқларини поймол қилган бўлса, биз албатта адолат тикланишига ҳаракат қиламиз. Чунки Омбудсменнинг вазифаси шундан иборат, дейди Зариф Ализода.\nКузатувчиларга кўра, ҳозирда миллий кийимда ёки ҳижобда ўқишга бораётган қизлар олий ўқув юртлари раҳбарлари ва ўқитувчилари томонидан қаттиқ таъқибга учрамоқда.\nАйни пайтда Тожикистон Маориф вазирлигининг олий ўқув юртлари ва мактабларда ҳижоб кийиш ҳамда рўмол ўрашга қаршилик кўрсатаётгани диндорлар норозилигига сабаб бўлмоқда.\nТожикистон Ислом уйғониш партияси Сўғд вилояти бўлимининг хотин-қизлар кенгаши раҳбари Ҳафиза Содиқованинг Озодлик радиосига айтишича, мактабларда ягона форманинг жорий қилиниши ҳижобда ўқишга келадиган ўқувчилар учун эшикларни ёпиб қўйди.\n- Маориф вазирлиги жорий қилган ўқувчилар кийими хорижий давлатлардаги пешбанд тақиб юрган хизматчиларни эслатади. Ахир қизларимиз миллий кийимда юришса, бунинг нимаси ёмон?\nБизга Шарқ тиллари факультетидан бир гуруҳ қизлар бизга мурожаат қилишди. Олий ўқув юрти раҳбарияти уларга: “Университет остонасигача истаган кийимингда келавер, лекин остонадан ўтишда рўмолни бўйинларингдан ечиб, орқага тугиб киринглар”, дея шарт қўйган, дейди Ҳафиза Содиқова.\nУнинг айтишича, бундай талаб инсон ҳуқуқларининг қўпол равишда бузилишидир.\nАммо маориф ходимлари бундай деб ўйламайдилар. Хўжанд шаҳар халқ маорифи бўлими раҳбари Мирзо Аҳмадзоданинг айтишича, ўқувчиларнинг ҳижобда мактабга келиши таъқиқланган.\n- Маориф вазирлигининг низомига мувофиқ равишда мактабга ҳижобда келиш тақиқланган.\nМактабда ягона кийим жорий этилган ва бирор ўқувчи бундан четда колмаслиги лозим. Мамлакатимизда дин давлатдан ажратилган. Мактабларимиз диний мактаб эмас, дунёвий мактабдир, дейди Мирзо Аҳмадзода.\nЎқув муассасаларида ҳижобнинг таъқиқланиши толибалар учунгина эмас, балки ҳижобли ўқитувчилар учун ҳам қатор муаммолар туғдирмоқда.\nХўжанддаги oлий ўқув юртларининг бирида ишлаётган Муниса исмли муаллима ҳижобда юрганлиги унга катта қийинчиликлар келтираётгани ҳақида айтади.\n- Ҳижобга кирганимга олти ой бўлди. Лекин ана шу олти ой давомида деярли ҳар куни раҳбарлардан таънаю маломатлар эшитаман. Бошқа муаллималардан фарқим шундаки, бошимда рўмолим бор.\nҲозир менга: “Рўмолингни ташлайсан ёки ишдан ўз ихтиёринг билан бўшаш ҳақида ариза ёзасан”, деб шарт қўйишди., дейди Муниса.\nТожикистон Ислом уйғониш партияси Сўғд вилояти бўлими вакили Салоҳиддин Ҳусайнзоданинг айтишича, бу каби таъқиблар Тожикистон Конституциясига зид келади.\n- Биз халқ маорифи соҳасида миллий мактаб концепциясини қабул қилганмиз. Ахир бунда кийиниш ҳам миллий маънавият асосида бўлиши керак эмасми?\nМаориф вазирлиги учун худди ҳижобни, уяли телефону машиналарни таъқиқлашдан бошқа муҳимроқ муаммо йўқдек.\nТожикистонда ҳар бир одам хоҳлаган кийимни кийиш, хоҳлаган жойда ўқиш ҳуқуқига эга, дейди Салоҳиддин Ҳусайнзода.\nАйрим маълумотга кўра, ўқув муассасаларида ҳижобга қарши кампания бошланганидан буён республика бўйлаб 21 та қиз ўқишдан ҳайдалган.


16:23 05.09.2020 (Янгиланган 16:25 05.09.2020)\nТОШКЕНТ, 5 сен - Sputnik. Энергетика вазири Алишер Султанов Ўзбекистон Байдарка ва каноэ федерацияси президентлигига сайланди, деб хабар бермоқда Ўзбекистон миллий олимпия қўмитаси матбуот-хизмати.\nНациональная паралимпийская ассоциация Узбекистан\nТайинлов бугун ZOOM платформасида Ўзбекистон Rowing&Canoe федерациясининг навбатдан ташқари онлайн ҳисобот-сайлов конференцияси давомида рўй берган.\nЙиғилиш давомида Байдарка ва каноэ федерацияси раиси Худоёр Аҳмедов ўз хоҳишига кўра лавозимдан бўшаш тўғрисида аризаси кўриб чиқилиб, унинг ўрнига янги раҳбар ва ўринбосарлар сайлаш, Ижроқўм таркибини қайта кўриб чиқиш сингари масалалар кўрилган.\nЙиғилиш иштирокчилари бир овоздан Аҳмедовнинг аризасини қабул қилишган. Ўз ўрнида Худоёр Аҳмедов саломатлиги боис федерация фаолиятини бошқаришга вақт ажрата олмаётгани, ортда қолган 2 йилдан кўпроқ вақт давомида олиб борилган ҳамжиҳатликдаги иш учун ташаккур билдирган.\nШундан сўнг федерация раислигига Ўзбекистон энергетика вазири Султанов Алишер Саидаббасович номзоди қўйилган. Йиғилиш иштирокчилари бир овоздан Султанов номзодини қабул қилишган ва у федерациянинг янги раиси этиб сайланган.


ЎзА - Ургут тумани ҳокими ўз оиласи билан қиш фаслида тоғли ҳудудда яшаётган аҳолининг турмуш тарзини ўрганиш учун бир тун қишлоқда қолди\nУргут тумани ҳокими ўз оиласи билан қиш фаслида тоғли ҳудудда яшаётган аҳолининг турмуш тарзини ўрганиш учун бир тун қишлоқда қолди\nУргут тумани ҳокими Маматжон Турдиев ўз оиласи билан қиш фаслида тоғли ҳудудда яшаётган аҳолининг турмуш тарзини ўрганиш, қиш фаслида қишлоқ аҳли ҳаёти, оддий кун кечинмаларини ўз кўзи билан кўриш, ҳис этиш учун бир тун қишлоқда меҳмон бўлди.\nТуман ҳокими икки нафар фарзанди ва турмуш ўртоғи билан туманнинг энг чекка тоғли қишлоғи Сойғўсда қиш фасли ҳаёти билан яқиндан танишди.\nСойғўс маҳалласи туманнинг энг чекка тоғли ҳудуди охирги қишлоғи ҳисобланади, бу ерда 5 мингдан зиёд аҳоли истиқомат қилади.\n“Қишлоқ аҳли одамларига таъзим қиламан. Мени ва оиламни самимий, юракдан қабул қилганлари учун. Қишлоқларда муаммолар ҳам етарли, ҳокимликнинг бу ерларда амалга оширадиган ишлари талайгина. Қишлоқ аҳли билан кенгашиб, ўзим бажаришим керак бўлган ишлар чора-тадбирларини белгилаб олдим. Режалар туздим.\nХалққа яқинлик одамни ўзлигига, эзгуликка чорлайди. Сандал атрофида боболар билан қишлоқ тарихи, бугуни, келажаги ҳақида узун суҳбатлар қурдим. Болаларимга ҳам ўзимнинг шундай кечган ёшлигим ҳақида сўзлаб бердим. Қишлоқ халқи бошқача, уларнинг фазилатларини таърифлашга тил ожиз, буни юракдан ҳис қилиш керак“, дейди Ургут туман ҳокими.


Ёшлар биринчилигининг навбатдаги турида Жиззахнинг “Сўғдиёна” жамоасини қабул қилган ёшларимиз иродали ғалабани қўлга киритишди. Футболчиларимиз икки маротаба ҳисобда ортда қолишларига қарамай якунда уч очкони қўлга киритишди.\nУчрашувда ёшларимиз таркиби қуйидагича кўринишга эга бўлди: Ислом Жўраев, Мирзоҳид Собиров, Жаҳонгир Меҳмонов, Сардор Тошпўлатов, Раҳмон Ўринов, Собит Воҳидов, Мурод Раҳмонов, Билол Шарофиддинов, Абдуазиз Султанов, Муҳаммад Расулов, Абдураззоқ Жўраев. Захирадан майдонга тушганлар: Сардор Теляков, Азиз Турғунбоев, Мухсин Манавиханов, Санжар Жалилов, Комил Қўчқаров.\nГолларга бой руҳда ўтган учрашувда биринчи бўлиб Абдураззоқ Жўраев ҳисобни очишга эришди. Кейинчалик фаоллик кўрсатган жиззахликлар ҳисобда олдинга чиқиб олишди. Гарчи Муҳаммад Расулов ҳисобни тенглаштирган бўлсада, меҳмонлар танаффусга 3:2 ҳисобидаги ғалаба билан чиқиб кетишни уддасидан чиқишди. Иккинчи бўлимда футболчиларимиз ғалабани кўзлаган ҳолда ҳаракат қилишди. Натижада аввалига Абдураззоқ Жўраев ҳисобни тенглаштирди. Ўйин якунланишига оз вақт қолганида эса рақиб ҳимоячиси билан курашда Жаҳонгир Меҳмонов ғалаба тўпини киритишга эришди. Эътиборли жиҳати бу пайтга келиб ёшларимиз майдонда камчилик бўлиб қолишганди. Захирадан майдонга туширилган Жавлон Холмирзаев қизил карточка олишга мажбур бўлганди.


ЖЧ-2018: энг қўли очиқ мухлислар, энг кўп пул ишлаётган шаҳарлар\nЖЧ-2018: энг қўли очиқ мухлислар, энг...\n29.06.2018 20:00 0 2167\nЖаҳон чемпионатига келган мухлислар, сайёҳлар қанча пул сарфлашаётгани уларнинг «Visa» карталарига қараб ҳисоблаб чиқилди. Бунда чемпионатнинг дастлабки кунлари — 14 июндан 18 июнгача бўлган кунлар ҳисобга олинди, деб хабар бермоқда «Life.ru».\nХорижлик футбол мухлислари турнирнинг дастлабки беш кунида ўртача 3,5 минг рублдан сарфлашган. Москва шаҳрида сайёҳлар 1,7 млрд рубль ишлатишган. Бу ҳақда «РБК» портали «Visa» компанияси матбуот хизмати маълумотлари асосида хабар берган.\nПул ишлаш бўйича чемпионатни қабул қилаётган шаҳарлар ўртасида Санкт-Петербург иккинчи ўринни эгаллади (506 млн. рубль), учинчи ўринда Сочи (104 млн. рубль), шунингдек, Қозон ва Екатеринбург ҳам етакчилар қаторида.\nҲаммадан кўп америкалик сайёҳлар пул сарфлашяпти. Иккинчи ўринда хитойликлар, учинчи ўринда эса мексикаликлар. Энг камхарж сайёҳлар — Тонга қироллигидан келган меҳмонлар.\nХаражатлар асосан меҳмонхоналар, кийим-кечак ва ресторанларга кетган.\nЖЧ-2018 17/06, 02:28\nЖЧ-2018. Хорватия чемпионатни ишончли бошлади (видео)\nСпорт 26/05, 11:28\nПутин ЖЧ-2018 фаворити кимлигини айтди


Самарқандда таксичилар ўртасидаги жанжал бир кишининг ўлими билан тугади\n12:13 31 Октябр 2020\n21:25 03.09.2020 Ҳавола олиш\nТиббий маълумотномага кўра, таксист ёпиқ бош мия жароҳати, бурун суягининг синиши, бош юмшоқ тўқималари остига қон қуйилиши, бош мия пардалари остига ва тўқимасига қон қуйилиши, бош миянинг лат ейиши, чап кўз оқиш пардасига қон қуйилиши оқибатида вафот этган\nТОШКЕНТ, 3 сен - Sputnik. Самарқандда таксичилар ўртасида юз берган жанжал бир кишининг ўлими билан якунланди, деб хабар бермоқда Ўзбекистон ИИВ ҳузуридаги Тергов департаменти.\nАжал ўйини: Сурхондарёда вояга етмаган болани тенгдоши тепиб ўлдирди\nҲодиса Оқдарё туманида рўй берган. Икки ёш маҳаллий такси ҳайдовчилари ўртасида йўловчи ташиш масаласида жанжал келиб чиққан ва улар бир-бирларини ножўя сўзлар билан ҳақоратлаганлар.\nТаксичилардан бири - О.С. низони ҳал қилиш мақсадида, шу куни кечқурун иккинчи ҳайдовчи - Ш.Т. яшайдиган уйга келиб, "разбор" давомида иккиси яккама-якка урушишга келишишган.\nТуманнинг "Уклон" қишлоғида жойлашган 36-сонли ўрта таълим мактаби футбол майдонида О.С ўзини ҳақорат қилганлигини рўкач қилиб, Ш.Т.нинг юзига мушт тушириб, танасининг турли жойларига оёқлари билан уриб, тан жароҳати етказган.\nНатижада Ш.Т. ҳушидан кетиб йиқилган, О.С. эса ҳодиса жойидан кетиб қолган.\nҲодиса жойида яна уч киши бўлган. Улар Ш.Т.ни ҳушига келтиришга уринишган, аммо натижа бўлавермагач, йўлда кетаётган машинани тўхтатиб, жабрдийдани тез ёрдам бўлимига олиб боришган. Шифокорлар уринишига қарамасдан Ш.Т. олган тан жароҳатлари натижасида вафот этган.\nРСТЭИАМ Самарқанд филиали тиббий маълумотномасига кўра, Ш.Т.нинг танасида ёпиқ бош мия жароҳати, бурун суягининг синиши, бош юмшоқ тўқималари остига қон қуйилиши, бош мия пардалари остига ва тўқимасига қон қуйилиши, бош миянинг лат ейиши, чап кўз оқиш пардасига қон қуйилиши аниқланган.\nМазкур ҳолат юзасидан Оқдарё тумани ИИБ ҳузуридаги Тергов бўлими томонидан О.С., га нисбатан Ўзбекистон Жиноят кодексининг 104-моддаси 3-қисми "д" банди (жабрланувчининг ўлимига олиб келган, қасддан баданга оғир шикаст етказиш) билан жиноят иши қўзғатилган.\nЖинояти иши бўйича О.С., айбланувчи тариқасида жалб қилиниб, унга нисбатан "қамоққа олиш" тарзидаги эҳтиёт чораси қўлланилган.


ЛАННЕЙТ 20Л э.к.\nHome / Махсулот каталоги / ЛАННЕЙТ 20Л э.к.\nЯнги кенг қамровли инсектицид\nТАЪСИР ЭТУВЧИ МОДДАСИ: метомил, 200 г/л.\nИШЛАБ ЧИҚАРУВЧИ: "Дюпонт Интернейшнл Оперейшнз", Швецария\nЗараркунандалрнинг кенг қамровини ишончли назорат қилади\nТаъсир этиш тезлиги: хашоратларнинг 40% 15 минут ичида ҳалоқ бўлади; 70% бир соат ичида, 90% 4 соат ичда\nЛичинкаларнинг барча тоифаларида актив, катта хашоратларга қарши контакт таъсирга эга (капалак) ва тухум\nСалқин ва иссиқ ҳавода самарали\nҲосил йиғиб олишдан 20 кун олдин ишлатилиши мумкин\nЛАННЕЙТ 20Л карбаматлар синфига киради. ЛАННЕЙТ 20Л катаклар дарадасида ҳашоратлар синапсидаги ацетилхолинэстеразу ферментини бўғади. Таъсир этиш аломатлари хашоратнинг гиперактивлиги ва қўл-оёқларни треморида билинади. Сўнг паралич келиб чиқиб ҳалоқ бўлади. Зараркунандаларнинг ҳамма ривожланиш тоифаларига таъсир килиб йўқ қилади (тухумлани ҳам), уларга ишлов пайтида тегиб. Зараркунандаларнинг харакатчан тоифалари ишлов берилган юза билан контактдан ва ичакка тушиши натижасида халоқ бўлади. ЛАННЕЙТ 20Л барг ичига тез сингиб ўтади, сўрувчи хашоратларга (шира ва цикадка) катак шарбатида ўлдирувчи концентрацияни ташкил қилиб. Ундан ташқари ЛАННЕЙТ 20Л трансламинар хусусиятга эга, барг ичига сингиб баргнинг орқасидаги хашоратни йўқ қилади. Действие ЛАННЕЙТА 20Л таъсири қўйилган тухумларга ва уларни очиб чиқиш пайтида ишлов берилганда аниқ намоён бўлади.\nЛАННЕЙТ 20Л ижобий харорат коэффициентига эга, бу дегани, харорат ошиши билан препарат самарадорлиги ошади. ЛАННЕЙТ 20Л ишчи суюқлиги баргларда қуригандан сўнг ёмғир ёғиб ўтса (одатда ишловдан 2 соатдан сўнг), қайта ишлов зарурати йўқ.\nШира, трипс, оққанот, тунламлар\nЛАННЕЙТ 20Л тавсия этилган сарф меъёрда личинкаларни биринчи туғилиш даврида олдини олиш мақсадида қўлланилади. Пуркагич бир теккиста пуркалишни таъминлаши, ишчи суюқлик миқдори 1 га барг юзасини қоплашига етарли бўлиши шарт. Ишлов беришларнинг оралиғи одатда 10-12 кунни ташкил қилади.


ЎзА - Самарқандда Ватан ҳимоячилари кунига бағишланган тадбир ўтказилди\n10.01.2017 12:29 Ватан ҳимояси – муқаддас бурч\nСамарқандда Ватан ҳимоячилари кунига бағишланган тадбир ўтказилди\nСамарқанд гарнизони офицерлар уйида мамлакатимиз Қуролли Кучлари ташкил этилганининг 25 йиллиги ҳамда 14 январь – Ватан ҳимоячилари куни муносабати билан “Ўзбекистон – мустақил Ватанимиз, миллий армиямиз фахру ғуруримиз!” шиори остида маънавий-маърифий тадбир ўтказилди.\nЎзбекистон Республикаси Мудофаа вазирлиги ҳузуридаги Жамоатчилик кенгаши раиси ўринбосари М.Умаров ва бошқалар Биринчи Президентимиз раҳнамолигида замонавий ҳарбий техника, қурол-яроғ ва малакали офицер кадрлар билан таъминланган, юртимиз тинчлиги, сарҳадларимиз дахлсизлиги ва халқимиз осойишталигини ҳимоя қилишга қодир миллий армиямиз шакллантирилганини таъкидлади.\nПрезидентимиз Шавкат Мирзиёевнинг 2016 йил 20 декабрдаги фармойишига мувофиқ Ўзбекистон Республикаси Қуролли Кучлари ташкил этилганининг 25 йиллиги ҳамда Ватан ҳимоячилари кунини юксак савияда нишонлашга қизғин ҳозирлик кўрилмоқда. Жойларда ҳарбий хизматчилар ва уларнинг оила аъзолари учун маданий-маърифий тадбирлар ўтказилмоқда. Ҳарбийлар оилаларига давлат ва жамоат ташкилотлари томонидан моддий ва маънавий кўмак кўрсатилаётир.\n– Бундай тадбирлар ҳарбий хизматчиларнинг нақадар шарафли ва юксак масъулиятли вазифани адо этаётгани, давлатимиз ва халқимизнинг доимий эътиборида эканини ҳис қилишига хизмат қилади, – дейди майор Р.Фатҳутдинов. – Ватан ҳимоячилари кунида биз, ҳарбийлар билан бирга оила аъзоларимизга ҳам алоҳида ҳурмат-эҳтиром кўрсатилади. Бундан барчамиз миннатдормиз ва Ватанимизга садоқат билан хизмат қиламиз.\nТадбирда Самарқанд гарнизони офицерлар бадиий жамоаси томонидан “Ватан омон бўлсин, Ватан бор бўлсин!” бадиий дастури намойиш этилди.


Фабио Капелло: «Аталанта» — бу итальянча «Ливерпуль»\n«Ювентус» ва «Милан» клублари собиқ бош мураббийи Фабио Капелло «Аталанта» жамоаси ҳақида фикр билдирди.\n«Италиялик мураббийлар ўз футболчиларидан кўпроқ агрессив ва ҳужумкор футболни талаб қилишади. Мисол учун, бизда «Аталанта» бош мураббийи Гасперини бор. У ҳимояда яккама-якка ҳолатларни доимий машқ қилдириб, имконқадар кўпроқ футболчилар билан ҳужумга ўтишга интилади. Бу жамоани итальянча «Ливерпуль» деган бўлардим. Бу жамоа ҳар қандай ҳолатда ҳам фақат ҳужум ҳақида ўйладиган кам сонли клублардир бири», — дея Капеллонинг сўзларидан иқтибос келтирмоқда AS.\nМаълумот учун, «Аталанта» А Серия 5-туридан кейин 9 очко билан 6-ўринда бормоқда.


Ноқонуний муҳожирларнинг улкан колоннаси Беларуснинг Польша билан чегараси томон юришмоқда - Халқ сўзи\nНоқонуний муҳожирларнинг улкан колоннаси Беларуснинг Польша билан чегараси томон юришмоқда\n10:54 09 Ноябрь 2021 Дунё\nБеларус хавфсизлик кучлари бир неча минг муҳожирдан иборат карвонни Польшага ўтказиш пунктига эмас, балки «яшил» чегара томон жўнатмоқда, деб ёзади «РИА Новости».\nБизнинг ҳисоб-китобларга кўра, бир неча минг киши Польша чегараси томон йўл олади. Шу билан бирга, биз олган сўнгги хабарлар Беларусь хизматлари уларни Кузницадаги чегара ўтиш жойига эмас, балки чегарадаги ўрмонлар ва яшил ҳудудларга йўналтираётганини кўрсатади, деди Польша Чегара қўриқлаш хизмати матбуот котиби.\nШунингдек, давлат чегарасини ноқонуний кесиб ўтишга тайёргарлик кўрилаётганини таъкидлади.\nКадрларда юзлаб муҳожирлар трасса бўйлаб қандай кетаётгани, уларга ҳарбий кийим ва қурол-яроғларда, баъзилари хизмат итлари билан Беларусь хавфсизлик кучлари ҳамроҳлик қилаётганини кўриш мумкин.\nҚўшимча қилиш керакки, Германия Беларусь ҳукуматини муҳожирларни ҳайдашда айблаган.\nАввалроқ Польша махсус хизматлари вазир-координатори матбуот котиби Станислав Жарин Беларусь Польшага ноқонуний муҳожирларни катта миқдорда ўтказишга тайёрланаётганини маълум қилганди. Ёзувга у Беларусь томонидан тайёрланган видеони илова қилди, унда юклари билан бир неча юз кишилик гуруҳ йўл бўйлаб қандай кетаётгани кўрсатилган. Улар орасида аёллар ва болалар ҳам бор.


Хитойлик миллиардер ўз компаниясини казинода банкротга...\n30.11.2018 22:00 0 168\nХитойнинг смартфонлар ишлаб чиқарувчи «Gionee» компанияси асосчиси ва раҳбари Лю Лирон казинода катта пул ютқазиб, ўз компаниясини инқироз ёқасига олиб келди, деб хабар берилди. Бу ҳақда «Tech in Asia» нашри ёзди.\nМаълум қилинишича, у Сайпан оролида жойлашган казинода 10 млрд. юан ($1,4 млрд.) атрофидаги пулни ютқазиб қўйган.\nТадбиркорнинг ўзи эса миллиард доллар (қайси валютада экани ноаниқ) ютқазганини айтди. У компанияга тегишли пуллардан ҳам ишлатганига иқрор бўлди. Компания пулларидан қанча олгани эса декабрь ойида, компаниянинг банкротлиги расмийлаштирилиши жараёнида очиқланади.\n«Gionee» компаниясига 2002 йили асос солинган, дастлаб симли телефонлар ишлаб чиқарган компания кейинчалик смартфонларни тайёрлашни ўзлаштирди.\nАммо компания арзон қурилмалар ишлаб чиқарувчилар билан рақобатлаша олмади, халқаро бозорга ҳам йўл топа олгани йўқ. Раҳбарият омадсизликларни маркетингга ҳаддан зиёд кўп маблағ сарфлангани билан изоҳлади. 2016 йилдан бери «Gionee» ҳар ойни $29 млн. зарар билан якунламоқда.\nказино смартфонлар gionee лю лирон\nТехнология 03/01, 10:40


Ҳукумат жамият соғлиғини ўйлаяптими ёки ўз чўнтагини?\nЎзбекистон Вазирлар Маҳкамаси спиртли ичимликлар савдосини чекловчи қарор чиқарди. Унга кўра, 1 майдан бошлаб спиртли ичимликлар фақат махсус озиқ-овқат дўконларда сотилади.\nЯъни ароқ сотмоқчи бўлган дўконлар бунинг учун махсус рухсатнома олиши ва улар боғча, мактаб, масжиддан камида 500 метр нарида бўлиши, бекатларда жойлашмаслиги керак.\nЎзбекистон расмийлари бу қарордан мақсад мамлакатда спиртли ичимликлар ноқонуний савдоси олдини олиш ва бу савдодан келаётган маблағни тўлиқ давлат бюжетига тушириш, деб изоҳламоқда.\nСавдогарлар эса бу қарор спиртли ичимликлар ноқонуний савдосини кучайтириши, оқибатда 1985 йилда Михаил Горбачев жорий қилган спиртли ичимликларни чеклаш компанияси давридаги каби ароқ савдоси яна пештахта остига кўчишини айтаётир.\n“Озодлик” мухбири мана шундай баҳсларга сабаб бўлаётган қарор мазмуни ва мақсадини изоҳлаб беришни сўраб Вазирлар Маҳкамасига мурожаат қилдик. ВМнинг тегишли мутасаддиси ароқ савдоси пештахта остига кўчмаслигини таъкидлади.\n“Бу қарор спиртли ичимлик савдосини чекламайди. У спиртли ичимликлар савдосини тартибга солиш ва бундан келаётган нақд маблағни давлат бюжетига туширишни кўзда тутади. Аслида спиртли ичимлик сотиладиган дўконлар учун махсус тартиб-қоида бор. Ҳозир бу тартиб-қоидаларга амал қилинмаяпти ва исталган дўкон ароқ сотяпти. Қолаверса, бу савдодан тушаётган нақд маблағ ҳам бюжетга тўлиқ етиб бормаяпти. Шу жараённи тартибга солиш мақсад қилинган”, - деди ВМнинг спиртли ичимликлар савдоси бўйича мутасаддиси.\nУ янги қарорга биноан 1 майдан бошлаб ароқ сотувчи савдогарлар алоҳида рухсатнома олиши кераклигини қўшимча қилди.\nЎзбекистонлик тадбиркорлар ВМнинг шундай қарорларидан сўнг савдо нуқталари ва алоҳида маҳсулотлар сотиш учун рухсатнома ёки лицензия олиш бўйича ҳар гал жорий этиладиган янги тартиб-қоидалардан мунтазам нолиб келади. Чунки савдога рухсат олиш учун талай ҳужжат тиркалган папка билан бирга каттагина суммада қўшимча тўлов ҳам талаб қилинади.\nЎзбекистонлик иқтисодчи ва савдо билан бевосита шуғулланувчи Хайрулла Абдурашидов ҳукуматнинг навбатдаги қарори тахминан 2,5 ой аввал мамлакатнинг деярли ҳар бир савдо нуқтасида ароқни мажбурлаб соттириш бўйича бошланган кампанияга мутлақо зид эканини сўзлар экан, айнан спиртли ичимликлар савдоси соҳасида бу тез-тез такрорланиб туришига эътибор қаратди.\n“Қарийб икки ой муқаддам ҳамма дўконлар, ҳатто мактаб, боғчаларнинг ёнгинасидаги савдо дўконларда ҳам мажбурлаб ароқ соттиришди. Чунки бу сердаромад ва тезда нақд пул келтирадиган соҳа. Шу боис, спиртли ичимликларни чеклаш ҳақидаги бу қарорнинг умри қисқа, деб ўйлайман. Чунки қарорни чиқарган ҳукумат амалдорларининг ўзи бу соҳадан бевосита манфаатдор”, - деди Х.Абдурашидов.\nЎзбекистонда ҳозир спиртли ичимликлар, хусусан, ароқ ва вино ишлаб чиқарувчи заводлар акциядорлик жамиятларига айлантирилган ва бу заводлар норасмий тарзда алоҳида амалдорлар тасарруфида. Ўзбекистонлик таҳлилчилар фикрича, спиртли ичимликлар савдосини чеклаши мумкин бўлган бу қарор оқибатида бу савдо тури, шубҳасиз, пештахта остига кўчади ва 1985 йилларда совет ҳукумати спиртли ичимликларни тақиқлаганидаги каби акс натижа беради.


«Лестер» жамоаси бош мураббийи Клаудио Раньери АПЛнинг 37-турида «Эвертон»га қарши кечадиган учрашув олдидан ўтказилган матбуот анжумани вақтида чемпионликдан кейинги ҳиссиётлари ҳақида сўзлаб берди.\n«Мен бундай бўлишини тасаввур қилмагандим. Лекин биз чин дилдан ишладик. Ҳамма ҳам шундай қилганига шубҳам йўқ, лекин ғолиб битта бўлади. Бу сафар бу бизга насиб этди.\nБу менинг қисматим. Мен бу муваффақиятга эришиш учун жуда кўп меҳнат қилдим. Бу ўзига хос ҳодиса бўлди. Бунинг учун футболчиларга, президентимизга, ходимларга ва мухлисларга миннатдорчилик билдираман. Президентимиз жамоада хотиржамлик ва ижобий муҳит юзага келишини таъминлади. Биз уни ҳеч қачон асабий ҳолда кўрмадик. Мен учун бу жуда муҳим эди.\nМенинг эртагим қуйи лигадаги «Кальяри»да бошланганди. Мана энди мен АПЛни ютдим – яна қандай жамоа билан денг, «Лестер» билан. Мен энди бундан кейин биронта букмекерга ишонмайман. Бу мавсумда улар жуда қаттиқ янглишдилар.\nМенга катта номлар керак эмас ва мен ундайларни жамоанинг кийим алмаштириш хонасида кўришни истамайман. Менинг ўз йигитларим бор – улар алоҳида. Бизнинг сафимизга келадиган футболчи бизга мослаша олиши керак бўлади.\nМен «Тоттенҳэм» ва «Челси» баҳсини томоша қилдим. Танаффус вақтида менда тушлик вақти эди. Мен хотиржам эдим, иккинчи гол урилгач эса кўкка сапчий бошладим.\nМэттью Жеймс (жамоанинг ижарадан қайтган футболчиси - таҳр) тайёр. Балки, уни эртанги ўйинга ўзим билан олиб кетарман.\nАгар Маҳрез – бизнинг чароғон осмонимиз бўлса, Варди – ундаги парвоз қилувчи самолётимиз, у бизнинг қироллигимизнинг ҳарбий-ҳаво кучлари.\nҚачонки барчаси жойида бўлса менга матбуот анжуманлари ёқади. Мен журналистларни ҳурмат қиламан, уларнинг иши енгил эмас.\nМухлислар ҳақида ҳам гапирсам. Улар ухлашга ётишади ва туш кўришади. Мен дили-динь, дили-дон дея афсун сўзларимни айтаман ва улар уйғониб, тушлари ҳақиқатга айланганига гувоҳ бўлишади.\nМен мутафаккирман, шунчаки ёмон ҳунарманд эмас [инглизча сўз ўйини: Thinkerman, not Tinkerman]», – дейди Раньери.\n17:00 Зола Раньерининг машғулотларда қўллайдиган сирли ибораси ҳақида айтди\n16:15 «Лестер» чемпионлик тантанасини 16 май санасида ўтказади\n17:40 Раньери «Лестер»нинг ёзги трансферлар вақтидаги режаларини ошкор қилди


Ўзбекистон 15:10 / 17.02.2020 28133\nTelegram каналлар ҳақидаги статистикасини кузатиб борувчи Telegram Analytics сайтидан Ўзбекистондаги қайси каналлар катта йўқотишга учраганини кўриш мумкин.\nБу – Telegram’нинг вақти-вақти билан ўтказиб туриладиган, сунъий бот аккаунтларидан кенг кўламли тозалаш ишлари натижаси ҳисобланади.\nБундай рақамли операция бундан аввал ҳам бўлган, энг каттаси 2019 йилнинг июнь ойига тўғри келганди. Ўшанда йўқотилган обуначиларнинг умумий сони биргина Ўзбекистоннинг ўзида 11 кун ичида 12,3 миллионтани ташкил қилган. Бир ой ўтиб эса, навбатдаги операцияда 10,1 миллионта аккаунт йўқотилган.\nТозалаш ишлари Ўзбекистондан ташқаридаги каналларга ҳам катта таъсир қилган. Бу гал Россия – 6,9 млн, Украина – 250 минг, Эрон – 5,3 млн. дона аккаунт каналлар обуначилари сафидан ўчирилди. Қозоғистондаги каналлар эса қарийб юз минг сохта аккаунтдан тозаланган.\nОсиёнинг жанубий қисмида сохта аккаунтлар ҳисобига канал обуначиларини кўпайтириш усули ихтиро қилинган бўлиб, Ўзбекистондаги айрим «кўнгилочар» Telegram-каналлар ҳам бу усуллардан фойдаланиб келишади. Аввалги тозалашлар оқибатида қинғир йўллар билан обуначилари сонини кўпайтираётган, ҳатто миллионлик маррани «забт этган» каналларнинг кўрсаткичларида кескин қулаш кузатилган эди.\nУлар бу усулдан фойдаланиб, реклама берувчиларнинг рекламасини аслида йўқ фойдаланувчиларга гўёки намойиш этишга қизиқтириб, алдаб келишаётганди. Ботлар ва сохта фойдаланувчиларга қарши кураш эълон қилингандан бери шубҳали каналлар минглаб «фойдаланувчиси»дан айрилмоқда.\nЭслатиб ўтамиз, «Обуначилар сонини кўпайтириш хизмати»дан фойдаланмаган каналларда мунтазам ўсиш давом этмоқда. Буни Telegram Analytics сайтидан ҳам кўриш мумкин.\nАксарият расмий оммавий ахборот воситаларининг Telegram каналлари тозалашдан зарар кўрмади. Жумладан, Kun.uz сайтининг Telegram каналида барқарор ўсиш кузатилиб, сўнгги бир ойда обуначилар сони 5 фоизга ўсди.\n@kunuzofficial канали постлар қамрови, бир кунлик кўришлар сони ҳамда аудиториянинг жалб қилинганлик даражаси бўйича Ўзбекистондаги етакчи Telegram канал ҳисобланади. Буни қуйидаги жадвалдан ҳам кўриш мумкин.\nШифохонага тушган Жонсон, қироличанинг мурожаати, нефть бўйича келиша олмаётган Россия ва Саудия ҳамда куннинг бошқа хабарлари